text:
ORANJESTAD, 1 november 2020
Segun resumen di awe 7 persona mas a recupera, tin un total di 6 caso nobo di Covid-19, di cual 1 ta no-residente, ("positivity rate" bou residente ta 13%). E total di casonan activo awe ta 155, total di testnan haci ta 276, testnan haci bou di residentenan na laboratorio di hospital ta 38. E total di casonan di fayecimento relaciona cu Covid-19 ta na 38.
Hospital ta informa cu tin un total di 9 persona interna di cual 4 den Cuido Intensivo y 5 isola riba piso general.
E virus di Covid-19 lo no desaparese pa awor y e yabi den e pandemia aki ta pa controla e cantidad di contagio of transmision pa preveni cu e cantidad di casonan ta subi demasiado den un corto tempo. Danki na e esfueso di cada uno di nos aki na Aruba nos ta logrando.
Pa nos sigui controla Covid-19 ta importante pa comunidad ta alerto y na prome indicacion di sintoma tuma contacto cu dokter di cas pa por haci un test. Door di isola e casonan positivo nos por controla e virus y stop e di sigui plama.
Ban sigui cuida y practica disciplina consistentemente. Aruba ta conta cu bo pa sigui controla e virus di Covid-19. Uni nos lo Vence!


c: text/html

text:
Annelot Muijers ta traha na Aruba como Lactation consultant, yudando famianan cu un di e partinan mas importante y natural di cria yiu: duna pecho. Pero den su tempo liber e ta continua dedicando na yuda famianan na Aruba. El a lanta e fundacion Ajudo na Aruba pa atende cu e necesidad di centenares di famia cu mester ayudo di cuminda.
Awe ta Dia Internacional di Hende Muhe. Bon Dia Aruba a acerca varios muhe inspirador y poderoso den nos comunidad pa haya sa un tiki mas di e realidad cu e ser femenino ta experimenta riba nos isla dia pa dia.
Con bo ta balansa bo trabao cu bo bida personal?
Afortunadamente mi tin un esposo maraviyoso cu ta encarga di nos yiu di 5 aña tur ora cu mi no por. Nos tin un tremendo team hunto pa varios aña caba. Mi responsabilidad pa mi famia ta esun di mas importante y ami ta plan tur cos rond di esey.
Bo ta haya cu hende muher den bo profesion ta haya dificultad pa wordo promovi?
Desafortunadamente, e profesion ‘lactation consultant’ no ta reconoci pa nos gobierno local ainda, pues pa hopi, e ta desconoci riba e isla. Na Europa nos ta mira un tendencia di aumento den Lactation Consultant y nos no por ta mas feliz pa esaki. Nos ta duna cuido preventivo na tur mama pa lo mas natural na mundo: duna pecho.
Ken ta inspira bo y dicon?
Mi yiu a inspira mi ora mi a duna luz na dje, casi seis aña atras. El a trece mi back na confia mi instinto natural y a laga mi yuda mayornan cu un comienso nobo den nan bida. Mi tabata un miembro di MT combina cu coach y training di empleadonan pa hopi aña den un industria comercial, y mi a cambia mi profesion despues di e parto, pero no mi talento.
Kico ta e conseho cu bo persona lo duna na e siguiente generacion di mucha muhenan lider?
No laga nada influencia bo. Haci bo cos. Traha duro, hunga duro (‘work hard, play hard’). Sigui bo soñonan y sigui lucha pa nan tur dia. Bo por haci tur loke bo kier si bo propone bo mes. Trabao duro nunca a mata niun hende, pues sigui traha. Miho pa subi cama anochi cansa di traha, cu cansa di haci nada!
Bo a yega di experiencia resistencia ora cu bo a lidera un grupo di hende homber?
No, no en absoluto. Hombernan gusta traha cu mi of pa mi, mayoria di tempo. Mi ta hopi directo, organisa y ta traha duro; y e toke femenino ta djis un herment adicional cu mi por usa pa defini mi trabao.
Kico ta bo conseho pa e hende muhe hoben drentando den un profession lidera pa hende homber?
Semper corda, bo ta mesun bon cu cualkier homber cu lo haci e mesun trabao. Usa bo encanto, crea conexion, y nunca bo lo sinti intimida. Sea claro, no laga emocionnan domina bo pensamento racional.
Unda nan lo por hayabo riba un diasabra 10or di mainta?
Na FANA, Fundacion Ajudo na Aruba, den nos bodega paketando centenares di caha di cuminda pa famianan den necesidad.

robotstxt: allowed

filter: keep


text:
Habitantenan di Noord, Alto Vista, Camay, Eagle, Boegoeroei, Sero Pela, Curimiao, Bubali, Cunucu Abou, Pos Abou, Washington, Palm Beach y Saliña Cerca. Dianan 14 te cu 17 di october 2021, lo saca tanki di Alto Vista for di servicio pa haci algun control di presion. Consecuentemente e regulacion di presion di awa pa e barionan lo sosode cu ayudo di pompnan.
No ta premira cu habitantenan lo sinti un diferencia grandi den presion di awa durante e periodo di trabou. En caso cu toch nota un cambio drastico di presion di awa, por yama Call Center na 280-4600. Nos ta haci nos maximo esfuerso pa limita e inconveniencia y ta gradici di antemano pa e comprension.


text:
KRALENDIJK – E kantidat di persona ku Covid-19 a krese drástikamente e último siman ku a pasa. E situashon aktual ta mas preokupante ku loke tabata e kaso anteriormente. Tin mas ‘cluster’, tin mas kontagio ku no por haña e fuente i ta mustra ku e vírùs ta plamando mas rápido. E situashon aktual ta pone ku mester tuma medida drástiko pa evitá ku e vírùs di corona ta sigui plama na Boneiru. Esaki ta loke gezaghèber Edison Rijna a bisa durante un enkuentro ku prensa relashoná ku oumentu drástiko di kasonan di CoViD-19.
“Mi a yega na e desishon pa bai pa nivel di riesgo 5, kiermen ku ta limitá e kontakto ku por tin ku otro persona. Ta pèrmití solamente ku un persona por bin hasi bishita pa kas. horeka ta será, ta pèrmití solamente ‘take out’ te 10’or di anochi. Ningun evento no por sigui. Ta urgi tur hende ku por, pa traha for di kas. Un persona di famia so por bai supermerkado bai kumpra kos. Tiendanan esensial, manera supermerkado i ‘hardware store’, so ta keda habrí. Tiendanan ku no ta esensial, manera pakus di paña, ta keda será. Ta hasi un pedido pa no tene sirbishi òf misa ku personanan presente, por hasi esaki virtual. No ta pèrmití pa personanan ku tin un profeshon ku tin kontakto ku otro hende sigui traha awor akí. Pensa riba pedikür, manikür, un barbero, un hasidó di kabei òf fisioterapista. E riesgo di kontagio ta muchu grandi. Lokual tambe ta será ta kasino, kantor di number i souna.
Pa loke ta trata deporte, ta pèrmití solamente pa praktiká deporte pafó. No por tin kompetensia. Por ‘train’ si pero teniendo distansia for di otro i no den grupo grandi. Pues nada di timnan ku ta train ku otro. Ya ku ta prohibí pa hasi deporte paden, ta bon sí pa den e temporada akí pa sigui move pafó. Esaki ta importante pa bo salú físiko i mental.
Algun siman pasá a kuminsá pèrmití ku pasaheronan di Boneiru por a keda Kòrsou un anochi, sin ku tabatin nodi di hasi e tèst di pcr ora ta bini bèk. Awor ku nos a bai nivel di riesgo 5 ta kita e posibilidat aki for di 8 di mart. Tur hende ku ta bini Boneiru for di Kòrsou mester hasi un PCR tèst.
Pa un lista di e medidanan, un aklarashon riba kua deporte por òf kua no por praktiká i un lista di e tiendanan esensial bishitá www.bonairecrisis.com


text:
Ministerio di OCW a disidí pa prolongá finansiamentu di e programa di investigashon Karibe. Durante di e sinku añanan binidero NWO por ekspandé e Programa Karibe ku dies mion di euro. Promé p’esei NWO ta bai traha un agenda di konosementu.
Na 2013 a lanta e programa ‘Investigashon Karibense: un enfoke multidisiplinario’ (‘Caribisch onderzoek: een multidisciplinaire benadering’) pa fortalesé e investigashon di (i na) e seis islanan den Reino Hulandes. OCW ta mashá satisfecho ku e manera kon NWO a forma e programa di investigashon den Karibe. Investigashon ta di gran balor pa e retonan na e islanan, méskos ku lantamentu di kapasidat i konosementu. Interes di parti di investigadornan i stakeholders pa e programa di investigashon, tabata masha grandi. Pa e motibu ei, OCW a disidí pa kontinuá e programa ku bùdjèt nobo.
Te ku awor denter di e programa a inisá dos asina yamá yamada multidisiplinario. Mayoria proyekto di e promé yamada tabata dirigí riba siensia di mundu i bida. E di dos yamada tabata dirigí mas tantu riba koperashon regional i impakto. Esaki a resultá mas tantu den proyektonan di siensia sosial. Ta premirá ku e kontinuashon di e programa lo ta ampliamente interdisiplinar. Liñanan outónomo den investigashon mester bini huntu ku konekshonnan na rutanan relevante for di e Agenda Nashonal pa Siensia di NWA (Nationale Wetenschapsagenda NWA). E instituto di investigashon na St. Eustatius CNSI, tambe lo forma parti den e programa di investigashon di Karibe.
Agenda di konosementu
Promé ku sigui ehekutá e programa, lo hasi un inventarisashon di e aktividatnan di investigashon na region di Hulanda Karibense. Na e momentu akí tin tiki bista riba kua investigashon ta tumando lugá for di e diferente inisiativanan. E imahen ta fragmentá.
Tambe a base di e inventarisashon despues lo sigui, en koperashon ku e stakeholdernan relevante, trahamentu di e agenda di konosementu. Esaki tambe mester tin e prioridatnan di e islanan mes, huntu ku e prioridatnan di Unesco su Small Island Development States (SIDS) i e asina yamá Sustainable Development Goals (SDG’s). E agenda di konosementu lo kubri investigashon fundamental te práktiko. Ta a base di e agenda di konosementu, NWO lo elaborá e siguiente ruedanan di supsidio.
Fuente: NWO


text: ORANJESTAD – Dialuna atardi Minister Xiomara Maduro a firma e acuerdo di prestamo (leenovereenkomst) pa e di 2 tranche di sosten di likidez pa un suma di 63,9 miyon florin. E fondonan aki ta destina pa por cubri gastonan di gobernacion di nos Pais y pa por brinda e yudansa necesario. Manera Gobierno a informa diabierna den conferencia di prensa, Conseho di Minister di Reino a bay di acuerdo pa asina Aruba por haya e yudansa di sosten di likidez cu ta conta pa e periodo di 15 di mei te cu 30 di juni 2020. E sosten di likidez ta wordo duna den forma di un ‘zachte lening’ na 0% di interes y mester wordo paga aki 2 aña. Esaki ta e di tres fianza cu Gobierno ta ricibi di Reino Hulandes pa asina por surpasa e crisis di COVID-19. Pueblo por tin e confiansa cu Gabinete Wever-Croes ta traha na un manera serio y transparente pa asina Aruba por surpasa e crisis di mas grandi cu nos Pais a yega di conoce.


text:
Gradicimento
Di profundo di nos curason nos kier a gradici tur rumannan, sua y cuñanan, sobrino(a)nan, bisiñanan y tur esnan cu di un manera of otro a mustra nan atencion, amor y cariño durante bida, fayecimento y entiero di nos tata, welo, bisawelo stima:
Theodoro “Dodo” Fingal
Boso muestra di atencion ta di hopi aprecio y un gran sosten pa nos.
Un danki na un y tur cu a manda carchi, krans, whatsapp, mensahe via facebook y a hsai yamada.
Na thuiszorg Jaburibari pa cuida nos Papai bon pa nos.
Tambe na Aurora Funeral Home pa cu su bon servicio y atencion.


text:
Den Haag – Minister Plenipotenciario Guillfred Besaril a reuni awe diamars 28 di September cu personal di Arubahuis, despues cu Conseho di Minister di Gabinete Wever-Croes II a ratifica e nombracion di 20 di November 2017 den cual Guillfred Besaril ta mantene e funcion di Minister Plenipotenciario di Aruba na Hulanda.
Den su discurso na e personal Minister Besaril a bisa di ta sumamente orguyoso y honra di a ricibi e confiansa di Gabinete Wever-Croes II di ta un biaha mas aki na Hulanda pa asina sigi desplega e trabao pa cu e diaspora di e Arubiano na Hulanda cu ta mas cu 25 mil hende y pa haci e trabao cu mester wordo haci den Europa. ‘Nos no mester lubida cu awor aki nos ta den un pleno “rebuilding” di nos pais. E aña aki nos mester busca y zorg pa mantene tur relacion pa nos bai mira kico ta e oportunidadnan pa pais Aruba,’ segun Minister Besaril.
E mandatario a sigi bisa cu e hecho cu a nombra su persona den e funcion di Minister Plenipotenciario ta basa riba continuacion. Minister Besaril: ‘Nos ta den un proceso awor aki cu Hulanda, pa loke ta e landspakketnan, pa loke ta COHO y e dinamica cu lo bai bin al raiz di COHO pa e proximo cinco a seis aña. Mirando cu mi tabata na pia di e proceso aki na momento cu ela cuminsa, pues e ora ey Aruba lo kier un continuacion pa e proximo añanan, pasobra loke ta mi persona y e team di Arubahuis na e momento aki nos conoce e dinamica; nos ta den dje caba. Pesey teniendo cuenta con delicado y importante e ta pa futuro di nos pais, continuacion ta algo esencial. Pa es motibo ey a escohe pa mi a bini bek den e funcion aki,’ asina Minister Plenipotenciario Guillfred Besaril a bisa.
Nota pa redacion: E potret ta cortesia di Cas di Aruba


text:
KRALENDIJK — E krusada ku ta konekta Kaya Carlos A. Nicolaas ku Kaya Gobernador Debrot tin lunas para sin kaba. Ta asina ku a asfalta kaya Carlos A. Nicolaas kompletu i kual a dura mas largu di loke a plania. Basta luna a pasa sin ku a kaba e pida kaminda ku falta. Ketu bai tin 3 baranka grandi mei mei di e kaminda aki pone i e sobra di kaminda ta di tera. Nos ta spera ku e pida ku falta aki keda kla pa asina kompleta e trabou aki. Mirando ku tin asina hopi kaya nan proyektá pa bai wordu kibra i drecha, lo ta bon pa kaba ku esaki kompletu i despues sigui otro kaminda nan.
FUENTE: LIVE 99 FM


text:
Durante Conferencia di Prensa di Gobierno di Aruba, Prome Minsiter Evelyn Wever-Croes a duna un resumen riba e cifranan di Covid indicando cu esaki ta bayendo halto atrobe. Aruba actualmente a pasa 200 caso activo, algo cu, Prome Minister a enfatisa, ta hiba hopi preocupacion di Gobierno.
“Nos ta evaluando kico ta bay bira e siguiente pasonan cu lo mester tuma. Loke tin nos awor tranklisa ta e hecho cu hospital su capacidad ta bou control. Semper nos a benchmark nos mes riba e capacidad di hospital. Es decir si hospital tin suficiente capacidad pa por acapara pashentnan di Covid riba sala y den cuido intensivo, e ora nos no tin mester di pone medidanan severo. Pero si e capacidad ta yen pa motibo cu tin otro hendenan cu a drenta cuido intensivo door di acidente di auto of otro situacionnan y e capacidad ta poco e ora nos mester tuma medidanan severo irespecto cuanto caso tin. E siman aki nos ta evaluando cua ta e medidanan cu nos mester pone si en caso mester bin medida pa asina purba frena esaki”, Prome Minister a duna di conoce.
Prome Minsiter Evelyn Wever-Croes ta urgi henter e pueblo di Aruba, mirando e cifranan aki, pa reconsidera kico cada ciudadano ta haci den su tempo liber. reconsidera sali den hopi hende, sali bay fiesta etc.
“Gobierno no ta bezig ta cuidando abo y bo famia. Gobierno awo ta conta cu abo mes por cuida bo mes y bo famia y hopi miho cu gobierno mes. Cuida bo mes, cuida bo famia pasobra bo ta stima bo mes y bo ta stima bo famia”, Prome Minister a enfatisa.


text:
Bureau Rampenbestrijding Aruba a informa AWEMainta tocante e training Regional di Tsunami, cu a tuma lugar ayera.
Caribe Wave ta un training cu ta trata e parti di Tsunami cual ta wordo organisa anualmente p’e region di Caribe completo.
Aruba a participa na tur e Caribe Wavenan cu a tuma lugar e ultimo añanan.
Pa 2021 Aruba su participacion tabata den forma di un funcional excercise. Comunidad mes no nota nada particular den e training Carib Wave 2021, relaciona cu Covid 19 Crisis, no a permiti un Full Scale Exercise pa evita algomeracion.
BRA a splica cu e training e biaha aki tabata pa midi e tempo cu a tuma pa pone tur e procesonan di e respectivo instancia den funcion p’asina yega na un bista di e cantidad di bida cu lo por wordo scapa den un caso di un Tsunami di e magnitud aki.
Tur esaki tabata via digital p’asina Bureau Rampenbestrijding Aruba por midi e capacidad di resistencia cu Aruba ta dispone di dje combina cu un pandemia activo.
Importante p’e publico tabata pa tuma nota tambe cu si durante e dia aki net ora di e training mester pasa un situacion real di Tsunami cu lo tabata un menasa pa Aurba, esaki a wordo informa mesora na publico cu esaki cu e informacion NO TA UN TRAINING, pero un situacion real.
Bureau Rampenbestrijding Aruba hunto cu Meteo Aruba ta gradici tur departamento pa na participacion. Pa finalisa ta spera cu e training aki lo por habri e dialogo na cas, scol, den comercio, organisacion etc. riba e topico di Tsunami pa con prepara bo/nos ta den un caso cu un eventual Tsunami presenta.
Nos tin nos plan? Kico pa haci? Kendenan nos por yuda?


text:
Festival Calypso & Roadmarch Infantil/Hubenil 2015 di Carnaval
DIADOMINGO dia 18 di januari
Den fin siman e 25 participantenan pa e Festival Calypso & Roadmarch Infantil/Hubenil 2015 di carnaval a tira lot, durante un reunion na FANCY MINGO den Wilhelminastraat. Ey cada un di e 22 participantenan participando diabierna awor pa e corona di Calypso + Roadmarch Infantil/hubenil a haya nan number. CAMBIO DN FECHA! Pa DIADOMINGO dia 18 di januari 2015 cuminsando for di 4:00pm lo tin den CARNIVAL VILLAGE SANICOLAS un FERIA INFANTIL/HUBENIL caminda instancianan y gruponan cu tin di haci cu hubentud di Aruba por presenta nan idea of workshops na nos publico. E festival mes ta start 6:00 pm. Carchi ta obtenibel caba na oficina di SMAC of cerca participantenan desde dialuna. Tickets ta 2 florin pa mucha te cu 12 aña y 5 florin pa adulto. E comicion consistiendo di Addonsito Croes, Edselyn Figaroa y Xavier Maduro ta gradici di awor caba SMAC pa e confianza deposita den nos y tambe Elite Productions, Compra Aruba y Oduber Agencies pa e gran colaboracion. Sequencia di R&C infantil: 1.Ashantee Martus 2.Vonzell Dirksz 3.Xennon Fernandes 4.Xennon Daal 5.Sergio Luis Garcia 6.Myquel Delgado 7.Emanuel Blanco 8.Iyailah Stamper 9.Dayna Leer 10.Rakish Persaud 11.Lacey Albus 12.Xyanne Vieira 13.Reanne Ras Sequencia R&C hubenil 1.Joshua Bryson 2.Jada Mejia 3.Pricilla Quandt 4.Gizane Boekhoudt 5.Rudolfo Gonzalves 6.Desean Mingo 7.Mayxcion Maduro


text:
¨Pappie awor bo ta serca mammie, tata Pa Djidji y Doedoe, y serca bo ruman stima Edilio Martinus cu semper a laga un bashi den bo curason¨
A fayece cristianamento nos tata, welo y bisawelo stima.
Paulino Calvin Martinus
miho conosi como Wim Martinus
Oud Havenmeester di Aruba
*19-12-1935 – †19- 09-2021
Viudo di Margaretha Martinus Van Veenendaal
Na nombver di su:
Yiunan: Guillermo Martinus
Inez de Groot Martinus y Klaas de Groot
Deborah
Denise
Eelke
Esther Kiks Martinus y Dimitri Kiks
Calvin Kiks
Maxim Kiks
Mercedes Hellal Martinus y Smahil Hellal
Drice
Sana
Ruman muhe stima Annie Martinus
Oportunidad pa condolencia diasabra 25 di September 2021 di 7’or pa 9’or pm na Auora Funeral Home.
Wim su despedida lo tuma luga den seno familiar.


text:
E variabel aki ta depende riba e pais i por varia hopi. E ta uzá pa indiká ta kon e pais a yega na su fundashon. Ku mayoria pais, esaki por ta "Independensia". Lokual ta sigui den eventonan_di_fundashon ta ki evento òf eventonan a pone ku e pais a haña su independensia. Ku otro manera Kòrsou, e ta "Eilandgebied den Antias Hulandes" i ku Aruba e ta "Pais den Reino Hulandes". Eventonan ku a yega na esaki ta e Statuut di 1954 i status aparte na aña 1986, respektivamente.
Nota: Pa algun hende, e predefinishon aki por ta un poko kompliká. Si mester di ayudo, wak kua página ta link aki, i wak kon e predefinishon tabata uzá den un di e artíkulonan.


text:
07-2020 – KvK ta sosten e decision di Gobierno pa cera frontera pa yuda preveni e corona virus
Oranjestad – Camara di Comercio y Industria Aruba (KvK) ta sostene Gobierno di Aruba y su decision pa cera frontera pa pasaheronan (cu excepcion di residentenan di Aruba) pa asina yuda contene e COVID-19 (Corona virus) a base di e situacion delicado cu Aruba tambe ta wordo confronta cune. Esaki ta un decision dificil cu tin un impacto grandi riba nos economia pero necesario pa e bienestar di e pueblo. Nos tur hunto lo mester yuda otro pa nos surpasa e consecuencianan. KvK ta y ta keda den contacto cu Gobierno pa yuda conseha pa proteha e economia di Aruba. Gobierno a urgi pa pueblo tuma pasonan pa preveni cu e virus sigui plama. Alabes ta pidi pa sigui e consehonan di cuido necesario cu ta inclui pa purba mantene na e distanciamento social. KvK ta opina cu e ta importante pa pueblo en general y comercio di Aruba purba sigui e conseho di Gobierno manera Minister Presidente a informa den un rueda di prensa diadomingo anochi ultimo y tuma e pasonan di higiena necesario e.o. pa tur negoshi tene nan luga limpi, desinfecta y pone hand sanitizers disponibel pa e cliente.
KvK ta pidi pueblo pa tuma e puntonan di prevencion na serio y keda alerta pa sintomanan di e COVID-19. Mantene contacto minimo cu publico. KvK lo sigui informa pueblo y atende cu tur pregunta y peticion cu por tin. KvK lo keda den dialogo cu Gobierno riba e topico aki y ta keda monitor e situacion y su impacto pa cu e necesidad di comercio en general.
Aruba, 16 maart 2020
Camara di Comercio y Industria (KvK)


text:
Title
N.V. Elmar Press Releases
Fri, 04/22/2016 - 10:18
Den cuadro di e proyecto "Smart Community" cu a lansa recientemente na Kibaima, N.V. ELMAR ta masha orguyoso di ta un partner strategico den e trabounan, for di un principio te final. E proyecto lo bira unico, den cual ta tene masha cuenta cu energia renoba y tecnologia moderno.
Fri, 04/22/2016 - 08:11
"Nos ta consciente di e inconveniencia cu interupcion di coriente ta causa, pesey mes nos ta lamenta masha e ultimo susedidonan", asina Wanda Broeksema, gerente di e departamento di "Servicio na Cliente" a expresa dialuna mainta despues cu atrobe parti di Oranjestad a keda sin coriente.
Thu, 04/21/2016 - 13:58
“Mi kier sigura comunidad cu nos punto di salida nunca ta pa corta coriente di ningun hende, ni di clientenan domestico pero tampoco di clientenan comercial. Esaki ta e ultimo recurso ora e debe acumula di tal forma cu e ta bira iresponsabel pa lag’e sigui subi”.
Thu, 04/14/2016 - 12:53
Pa por garantisa suministro permanente di coriente, ta necesario pa nos clientenan paga nan cuenta na tempo. Ultimo dia pa paga e cuenta pa luna di februari 2016 lo ta: Diahueps, 14 di april 2016.
Thu, 04/14/2016 - 12:44
N.V. Elmar cu apelacion special den e dianan aki. Tur aña atrobe, durante e temporada di Semana Santa y tambe Aña di Rey, tin hisamento di fli tur rond di nos isla. Di un banda e ta masha bunita, specialmente pa motibo di e biento extra mas fuerte cu nos ta experencia den e dianan aki.


text:
KRALENDIJK – Nederville Pietersz a usa droga i ta konosí serka hustisia. E bida di Pietersz ta mehorando poko poko.E ta partisipá den e proyekto di trénen di bibienda i ta anhelá pa haña un trabou. “Mi ta aseptá den komunidat, pero no riba merkado laboral.”
Nederville Pietersz ta biba huntu ku diesshete otro hende hòmber den dos kas di akohida di e Fundashon pa Kuido di Adikshon i Sikiatria (SVP-CN). Siman pasá a habri ofishalmente e portanan di e di dos kas ‘Kunuku pa Perseveransia’. E habitantenan ta firma un kontrakto di tres aña. Nan ta haña guia i ayudo pa nan adikshon i tambe pa nan problemanan soshal i sikiátriko. E partisipantenan ta liber pa bai unda ku nan ke, ku e meta pa duna nan un chèns pa bolbe bèk den e komunidat boneriano.
Relashon
Kada kas tin nuebe kamber i lokalidatnan komun pa e partisipantenan. Pietersz ta satisfecho ku e guia pa despues e bai biba independiente. Tambe e relashon entre su kasá I yunan ta bai den bon direkshon. “E proyekto ta siñami sosialisá. Mi ta wak e mehorashon den mi bida.” Un kos Pietersz ke masha tantu: un trabou. “Mi mester di un entrada pa biba.”
Segun guiadó di e bibiendanan Siani Cijntje di SVP-CN adiktonan ta haña hopi bia un stèmpel. “Nan tabata èks-adikto i tabatin nan problemanan soshal. Pero nan mester bai dilanti tambe. I úniko manera pa e bai dilanti ta ku yudansa di komunidat. Pues trabou tambe mester traha riba dje.” E búskeda pa trabou ta tambe un parti di kuido di SVP-CN. E partisipantenan ta haña for di yanüari ayudo profeshonal pa yuda nan di un manera struktural pa haña trabou.
Outor Belkis Osepa


text:
Si nos puntra, por ehèmpl, kiko nos a hasi efektivamente pa formashón serjo i adekwado di perjodístanan nativo ku tá esnán ku tin (o mester tin) komprenshón di mentalidat, lenga i ambjente di e komunidatnan kaminda e korantnan ku nos ta jama antijanu ta sali i tin di sali, tá sigur ku e kontesta lo mester tá bochornosamente negativo, poko menos ku un bèrgwensa kolektivo pa nos komo pweblo ku konstántemente ta papja di libertat, di demokrasja i di òwtonomía polítiko i siguridat ekonómiko pa mañán.
Ku mira pa un mañán-Dios-kje mihó ku awe ku nos pweblo ta bibando, nos ta formando funkshonárjonan pa atministrashón públiko, militar, hurista, ekonomista, sosjólogo, maestro di skol; representántenan di tur rama di medisina, desde un spesjalista déntr di un spesjalidat, te na un enfermera ku kapasidat i experensha den tur departamentu di su profeshón, manera hospital general, sikjatría, parto, barjo, ets. Nos tin pádr i domi propjo, ser i frátr. Asta tin antijanu ku ta okupá un pwesto di konsiderashón den sirbishi diplomátiko di Ulanda, ku tá esún enkargá ku nos representashón diplomátiko.
Pa un otro banda, lo tá difísil pa hende kombensemi ku den e struktura aktwal di un komunidat demokrátiko i líbr, un perjodista no tá importante o ku perjodismo komo aktividat i suma di aktividat sosjal, intelektwal i polítiko, no tá vitalmente importante. Perjodismo, mir'é kón ku hende kje, tá un dje aktividatnan, un di e ko'ihásinan(1), mas importante ku tin den un komunidat modèrnu. I nos no por imaginanos un komunidat modèrnu, den mundu aktwal, sin perjodismo. Pero, ta duna kaswalidat ku perjodismo no ta existí ni por existí sin perjodista; bisá di otro manera: no tin aktividat, sin hende (ku ta produsí e aktividat ej).
Tá p'eséj, formashón di un perjodista, di hopi perjodista bon, tá un kos importante pa tur komunidat ku kje kumpli realmente ku su nòmbr di ‘komunidat di hende’ den un mundu strukturá manera nos tin é aktwalmente. No tin manera di saka kurpa pa e realidat ej.
Perjodismo tá un dje koefishéntenan prinsipal di kada komunidat demokrátiko. Mi ta men perjodismo den su nifikashón mas ampljo i generoso, den tur su kategoríanan... Segun áñanan ta baj pasando, n'tá bèrdè?, perjodismo tá manifestando su mes no solamente komo órgano viswal, imprimí i distribuwí bòw di e nòmbr kombenshonal ku nos a lanta konosé di: koránt, sino el a tira su reís tambe den otro kampo: den su forma òwditivo nos ta jam'é: radio, i kombinando kondishón òwditivo di radio ku kondishón viswal di koránt, el a para bira: televishón.
Pa nos bèrgwensa, nos tin di atmití ku na Antijanan Ulandés nos a kumpra i nos tá kumprando e aparátonan di difushón - meskós ku un riku por kumpra ko'i-hunga pa su ju maske e ju no sà kón uzanan - pero, honradamente, nos mester duna-boka ku preparashón tèkniko, moral i tambe intelektwal di gran parti di nos perjodístanan no tá na e nivel di tantu medio di difushón modèrnu asina, ni nan aktitut tampoko no tá na konsonansha ku e perjodismo ku nos pweblo tin mesté di djé den e etapa akí di su kresementu i konfirmashón di un personalidat propjo. Komprendemi bon. E komentarjo akí no tá un krítika meramente pa kritiká; é no tá un tiramentu di spèjt, sino un sorto di examen di konsenshi serjo, i hasí na públiko, di un hende ku ta kere ku no solamente é ta kapasitá pa analisá nos sitwashón i husga, sino tambe ku é tin e deber moral i profeshonal di analisá i publiká su opinjón den e asuntu akí. Perjodismo tá un kos públiko i é mester ser tratá na publiko.


text:
Levi Silvanie ta lansa su single nobo i un videoclip pa medio di un ‘watchparty’ sumamente grandi riba YouTube Jandino Asporaat; “Un di e kantikanan di mas bunita ku lo bo skucha.”
Rotterdam, 27 februari 2020 - Niun kuenta ku bo a skucha promé no tin un testimonio asina puru tokante forsa profundo di konekshon entre hende manera e storia ku tin tras di Take Flight. Ku e single nobo Levi Silvanie, e artista Yu di Kòrsou - despues di tabata tres aña ousente den e mundu farandulero- ta regresá.
E single no tin solamente un historia speshal su tras, pero tambe un mensahe. I tur hende ta invitá - for di kas- pa eksperensiá e lansamentu durante di un YouTube ‘watch party’ grandi dia 27 di mart.
Kasi ocho aña pasá Levi a skibi e kantika Take Flight . Na aña 2012, e un aña despues ku el a pèrdè un bon amigu na man di un aksidente di trafiko i e mesun aña unda ku su kompromiso ku su prometido a ser terminá, ta e aña ku el a skibi e kansion aki. Ironikamente, i kisas pa e motibu aki, Take Flight ta trata e forsa di e konekshon entre hende i e akto di surpasá tur miedo di forma e konekshon aki. Ta parse ku nèt awor, den e temporada aki ku nos mester distansiá nos mes sosialmente, e kantika ku un konekshon fuerte aki ta sali.
‘Take Flight’ ta eksplorá e akto di ta dispuesto pa stima otro. Tur hende ta úniko i pesei tin biaha nos mester pone e miedu di yega serka di otro i stima otro un banda’, Levi ta konta. ‘Taking flight ’ no mester nifika bula for di un avion òf un otro akto substansial. Levi ta kere ku pa nos por solushoná e kuestion aki nos tin ku primeramente siña konektá ku nos mes i tin stimashon propio. Mas bo ta den konekshon ku bo mes, mas lo bo siña konosé bo forsa interno, bo kapasidat pa krese den e bida aki, i kere ku tur kos lo bini bon ni maske kiko pasa. Loke ta bunita di tur esaki ta ora ku bo siña konekta ku bo mes, bo lo rekonosé bo mes den tur loke bo hasi i tambe den tur hende ku ta ròndo di bo. Levi: “Momentunan manera esaki ta rekordanos di e impakto ku nos tin riba otro i nos planeta. Esaki ta mustra nos e importansia di ta huntu. Ounke nos tinku tene distansia for di otro, net den e tempu aki nos mester bini huntu paso huntu so nos por superá e situashon aki. Tur hende por hasi un diferensia. Solamente nos tin ku siña kon pa hasi esaki huntu komo un tim.
Nèt paso nos ta bibando den un sosiedat ku ta birando mas mutikultural, e tema konekshon ku Take Flight ta bai tokante di dje ta asina aktual. Esaki lo bo por mira tambe den su próksimo videoclip ku ta regisá pa Shariff Nasr i produsí pa André Freyssen di Video Agency. Nos lo por bai mira e amistat no masha komun entre un mucha hòmber, ku a pèrde su yabi di kas i ku ta slènter anochi den kayanan di Rotterdam, i un hòmber ku ta biba riba kaya ku ta yud’é regresá su kas. Den e clip tambe nos lo mira kon nan ta krusa diferente hende na kaminda, ku na nan propio manera, ta diskubri nan forsa interno, i ta den un fase importante di nan bida. Diripiente, e hendenan aki ta transformá den un grupo di paranan chikitu ku ta bula bai – un transformashon ku ta simbolisá e forsa ku nan a deskubri .
Kon Take Flight a kuminsá?
Levi ta rekonosé e konekshon aki den e kreashon di Take Flight tambe: “Ora mi a manda mi demo pa Isak Strand (co- producer di Take Flight ) mi no tabata konosé, pero mi a tuma un rísiko i mi haña hopi mas enkambio. Mi mester a siña konfia hende pa mi por a krese. Nos por siña asina tantu di otro, pero bo mester duna bo mes e chèns pa laga esei pasa. Ta habrí pa e forma di kresementu ei”. Ora Levi a tour ku Jandino (Asporaat), Shariff Nasr tabata sintá den un dje salanan kaminda Levi a kanta e kantika Take Flight . Pa kasualidat nan mester a kore bai Rotterdam huntu i Shariff a kont’é kon profundo e kantika a toké i ku e lo kier regisá e kantika su videoclip. Shariff i André (Video
Agency) inmediatamente a traha riba e bùdget pa despues nan a graba e videoclip i nan a estrené na IFFR. Nan a skohe pa esaki konsientemente. Levi ta konta: ‘Nos a graba e clip den mi siudat, Rotterdam, i un gran parti den e bario kaminda mi ta biba. Konekshon ta biba den e bario ei pa ami i pa a traha e videoclip einan a sinti lógikopa ami’.
Awor e ora a yega pa e historia aki wòrdu kontá. E fanatikada di Levi por konta ku e musika manera nan konosé: habrí i honesto. E kier konektá atrobe ku su públiko pa medio di e historia ku e ta bai konta ku su single nobo. Su deseo ta pa e hasi esaki den forma di un album nobo, pa asina hasi konekshon entre hende algu ku no ta mará na tempu.
E watch party: unda i kuantor?
Fecha: 27 mart 2020
Ora: 21:00 (CET)
Luga: YouTube (https://youtu.be/ocp2cXqQkPI)
Bo kier yuda traha e album nobo?
Pasó Levi ta kere den e poder di traha huntu, e kier krea su album nobo huntu ku su públiko. P’esei su album lo wòrdu finansiá pa medio di un ‘Crowdfunding’.
Pronto na televishon
Take Flight i e album nobo no ta e úniko notisianan ku Levi kier kompartí ku nos. Pronto lo nos por wak Levi den We Want More , un programa kaminda nan ta buska talentonan nobo. Pa mas information tokante e ‘Crowdfunding’ i e programa di televishon bo por haña esaki riba su redanan sosial. Keda pendiente pa mas di Levi Silvanie!
● Levi Silvanie op Facebook
● Levi Silvanie op Instagram
● Levi Silvanie op Twitter
● Levi SIlvanie op YouTube
Mas Take Flight
Skucha Take Flight riba bo plataforma di transmishon favorito: https://levisilvanie.lnk.to/TakeFlight
Bin na #TAKEFLIGHT videoclippremière #watchparty na: https://youtu.be/ocp2cXqQkPI


text:
AMSTERDAM – Hulanda lo pidi despensa e bia aki? Atrobe e pregunta tabata den kabes di e bishitantenan durante di e konmemorashon di sklabitut na Amsterdam. “Esun di mas bunita i fuerte ku a yega di tuma lugá’, segun e diseñadó di moda kurasoleño Laurindo Andrea.
Huntu ku un bon amigu e ta kana den e desfile promé ku e konmemorashon i selebrashon na Oosterpark. “Na e oumento di e kantidat di presentenan i e atenshon pa e konmemorashon bo por mira ku e tópiko ta biba bou di mas i mas hende i ta bira mas fuerte”
E despensa ku Andrea i su amigu a spera di tende no a bini. Pero e konmemorashon a impreshon’é visiblemente.
“B’a tende e spich kaba di Marian Markelo? Bo mester tend’é, bo kurpa ta kue rel!”, Laurindo ta bisa ora e topa un konosí ku ta para warda serka su baiskel.
“E aña aki henter e evento tabata radia un forsa i speransa enormemente sigur di su mes i afektuoso: berdaderamente nos a yega i e despensa ei tambe lo bini un dia.”
Laurindo ta karga un tas di kueru remarkabel, ku elemento di bandera di Kòrsou. Ta mas parti bandera surinameño ta mira riba e dia kalor ku hopi solo aki. Pero den e multitut por mira tambe un bandera di Kòrsou, esun di Collin Edson di Amsterdam.
Collin ta orguyoso di – i alabes krítiko riba e dia aki, e ta konta. “Nos ta konmemorá i nos ta selebrá. Pero bon mirá no ta kos di selebrá ku añanan largu a kita libertat di nos antepasadonan. Esei ta dos diferente banda di e mes evento.”
Edson i Laurindo ta dos di e poko yunan di Kòrsou presente. Edson ta haña esaki lástima, pero e ta kere tambe ku e sa ta dikon: “Ta manera nos no ke rekordá sklabitut pasobra nos ta asosiá esei ku víktima. Nos ta preferá di selebrá héroe manera Tula ku na 1795 tabata lider di e rebelion di esklabo mas grandi den historia di Antia.
Tòg Collin Edson ta spera ku tin mas hulandes antiano den e marcha. “Otro aña di bèrdat mi ta bai traha riba esaki.”


text:
Diadomingo 10 di september, durante nos actividad na San Nicolas, “Be The Change”, e sorteo di Rifa di MEP cu placa cash a tuma lugar cu e resultado cu tin tres ganador.
E sorteo a tuma a tuma luga riba stage mes den presencia di e publico presente y e banda oreo den background.
Numbernan ganado a resulta di ta: Prome premio: 19517. Segundo premio: 10865. Y tercer premio: 14516. Pabien na e feliz ganadornan.
Partido MEP ta yama danki na tur esnan cu a coopera cu e rifa pa asina yuda nos cubri e ultimo gastonan di nos campaña pa eleccion 2017.


text:
En conexion cu Dia Internacional di Mama Tera (Earth Day) riba 22 di april 2019, Departamento di Naturalesa y Medio Ambiente (DNM) a lansa e proyecto cientifico cu participacion di nos comunidad Ban Midi Nos Matanan p’asina por logra colecta data importante di nos matanan local y nan balor.
E proyecto ta encera pa hendenan sali y busca matanan cu troncon grandi cu por ta un indicacion cu e mata ey ta hopi bieu y e por tin un balor monumental tambe pa nos aki na Aruba. DNM kier compila data relaciona cu diferente mata na Aruba. E troncon di matanan NO ta limita na esunan protehi pa ley, e por ta cual mata cu bo ta desea. Como un departamento cu ta encarga cu maneho y conseho ariba e temanan di naturalesa y medio ambiente, nos mester di bo ayudo. Kico mester haci y cual ta e instruccionnan cu lo yuda DNM y Aruba colecta data valioso?
Locual un hende lo mester ta un cinta di midi (meetlint) na centimeter y un celular pa saca potret y subi’e riba nos website. Sali y busca un mata cu den bo opinion ta bieu den bo cura di cas, den mondi, area di campamento of areanan publico, y despues bo ta haci lo siguiente:
1) Subi riba www.midinosmatanan.com
2) Sigui e instruccion
3) Yena e datos di e troncon
4) Upload e potret (nan)
5) Duna bo posicion geografico
6) Pa proposito di verficacion mester emiti email, cual ta keda confidencial
DNM kier haya informacion tambe di unda e mata/palo ta crece. Pa esaki ta exitoso mester sigura cu ora saca e potret e ‘location settings’ ta ‘ON’. E idea no ta pa e ta un competencia pero un yamada pa participacion scientifico di parti di nos comunidad. Pero SI lo duna reconocemento na esunan cu a resulta di ta mas grandi. Tur informacion ricibi manera email of localidad ta permanece confidencial y no lo wordo otorga na otro persona of instancia. Por manda nos e potretnan durante henter luna di mei y juni 2019. Pa luna di juli nos lo kier duna informacion general di e data colecta. DNM lo publica e resultadonan di e matanan midi door di e comunidad segun categoria/sorto. Si ta desea haya mas informacion por yama 584-1199 of email nos na Dit e-mailadres wordt beveiligd tegen spambots. JavaScript dient ingeschakeld te zijn om het te bekijken..
Ban sigui proteha locual nos tin pa futuro generacion!


text:
KRALENDIJK – Cherel Kwidama presidente di sindikato A.F.B.W. for di 2004 ta na Boneiru i ta sigui hopi di aserka e parti di sindikalismo. “For di edat hóben mi tabata biba ku asuntunan di sindikalista. Mi tabata skucha hopi di esnan ku tabata aktivo na Kòrsou, i tempu ku mi a biba na Hulanda. 2005 pa 2006 mi tabata ya den A.F.B.W.. Despues di un aña mi a stòp di forma parti di e organisashon. Kasi 13 aña a pasa, i mi a bolbe drenta e mundu di sindikalista. E proseso a kana i awe mi ta presidente di AFBW. Diferente kos a sosodé durante e temporada ku ami ta forma parti di A.F.B.W.. Pa mas o ménos 54 aña A.F.B.W. a mantené e mes un statuto. Sigur a yega tempu pa hasi kambio. 28 di yüli 2020 a hasi e kambio. Hopi kambio importante a bini aserka. Awor tin miembro di direktiva nobo. E statuto nobo ta pone ku e direktiva ta keda 3 aña. Despues tin ku pone pa medio di elekshon un direktiva i presidente nobo. Ta posibel pa kontinuashon di un presidente pa 6 aña, i no pa mas tempu. Tabatin 50 miembro i awor e ta 450. Fundashon Mariadal ta esun ku tin mas miembro ku ta 400. Tur hende ku ta traha por paga i bira miembro di A.F.B.W.. $17.50 ta kosta pa inskripshon i e kontribushon ta e mes un montante na dòler, esaki pa luna. Nos meta ta pa e trahadó i e doño di trabou ta kontentu.
Un bon doño di trabou tin ku paga na tempu fin di luna. 25 di luna ta bon fecha, i si a palabr’é, kumpli kuné. Duna rèspèt pa na e trahadó, meskos e trahadó pa e doño. Área di trabou mester ta limpi i konfortabel. Trata trahadó igual no un mas ku otro. Esaki por ta krea diferente grupo den un kompania. Dianan di fakansi ta hopi importante pa trahadó tin dia liber, pa e bai afó algun dia i regresá pa kontinuá den bon harmonia. Un hende kansa no ta funshoná bon. Tambe tin derechi di trahadó. E trahadó mester kumpli ku palabrashon. Sigui palabrashon di loke e doño di trabou a pone. Bo mester ta bon trahadó, un persona trankilo i no bira agresivo ku doño di trabou. Ámbos tin regla ku mester sigui. Esaki ta algun i tin hopi kos mas.
A.F.B.W. ta funshoná kaminda ku e direktiva ta reuní strukturamentu un bia pa luna. Ta atendé tambe ku shopsteward, kendenan ku tambe ta topa ku A.F.B.W.. A eduká miembronan di A.F.B.W. kaminda nan a sigui un kurso. Nos a reuní tambe ku USIBO un bia pa luna. Mester reorganisá sindikatonan i ‘one man show’ no por sigui mas. A.F.B.W. ta porta habri pa mas miembro,”Cherel Kwidama a bisa.


text:
Partisipantenan pa Miss Curaçao Teenager den preparashon pa Model Del Monte 2017
Partisipantenan pa Miss Curaçao Teenager den preparashon pa Model Del Monte 2017
Djadumingu awor 6’or di atardi Renaissance Curaçao Resort lo ta un jungle di kolo. Ya 3 aña kaba IBFF a bin ta organisá un evento ku a bin ta akapará bastante e atenshon di pueblo di Kòrsou.
E promé aña e tabata yama “She Model” aña pasa e tabata yama “Mentos Model” i e aña aki Manrique Capriles a dun’é e toke di “The Model by Del Monte 2017”. E 7 partisipantenan a haña tur instrukshon di parti di organisashon pa asina nan prepará nan presentashon.
1. Nan mester harma un team ku sabor i kolo di e fruta di e juice ku nan a haña, konsistiendo di 3 modelo èkstra kaminda nan lo promové e marka Del Monte i subi stage support e partisipante.
2. Partisipante i modelonan tin ku hasi nan kabei den un manera super straño i spùit sapatunan den e kolo di e Juice.
3. Komportashon i merkadeo di e Team lo ser monitorea pa ekipo di Manrique Capriles Del Monte.
4. Partisipantenan a risibí tips serka Eks Reina nan di Miss Curaçao Teenager ku lo yuda nan mehorá nan presentashon pa e Kompetensia i Sertámen Final benidero.
E show lo konta ku un totalidat di 25 mucha tambe ku lo presentá e anochi. I den entretenimentu lo bai tin Mr. Raiz ku su último hitnan, e nochi lo ser kondusí pa Tito Doran i 1st runner up Miss Curaçao Teenager 2015 Kelly Theunissen. Dus sali bo bai kumpra bo karchi 20 florin so serka e partisipantenan òf pasa IBFF na WTC òf yama pa bo karchi na 695-6491 òf 788-1103.
Amarcelli Scoop


text:
A inicia campaña pa scapa edificionan monumental di Juliana y Beatrixschool
Durante un conferencia di prensa, lider di fraccion di AVP den Parlamento, mr. Mike Eman a pidi atencion urgente pa e estado di deterioro cu e monumentonan Julianaschool y Beatrixschoolta aden.
E yamada di e parlamentario a wordo sostene pa diferente ex Directornan di Julianaschool y Beatrixschool y tambe ex docentenan di e dos scolnan historico aki.
Hunto cu Mike Eman a tuma palabra pa enfatisa e balor di e monumentonan aki ex irectornan di Juliana School, Dolfi Kock, mr. Eddy Croes, Harold Pereira y ex directornan di Beatrixschool Richard Frank y Maurits Taytelbaum y tambetabata presente diferente docente cu antes a duna les naBeatrixschool y Julianaschool.
E lider di fraccion di AVP, mr. Mike Eman ta papia c’un curasonspecial pa e edificionan aki, ya cu e mes como mucha a atende scol basico na Beatrixschool y enseñansa secundario naJulianschool, prome cu el a sigui su scol secundario mas halto y avansa na HAVO y VWO na Colegio Arubano.
Como parlamentario semper el a enfatisa e necesidad di conserva patrimonionan nacional y como lider di oposicion entre 2005 y 2009, Mike a lidera e lucha pa no bende Bestuurskantoory mantene y rescata e edificio historico aki como Aruba su Centro di Gobernacion.
Como formado caba na 2009 el a duna contenido na su palabra y a habri e portanan di Bestuurskantoor bek, re-ubica trabaonanadministrativo den e edificio di Bestuurskantoor - e temponan eyun edificio abandona y den un estado diplorabel.
Inmediatamente a inicia e proceso di rescate y restaurcion di Bestuurskantoor y den esaki a logra apoyo di boluntarionan cuden un forma impresionante a yuda cu trabao duro di dia y anochi pa haci e luga den un tempo record funcionabel atrobe.
Eman y su coleganan cu tabata parlamentario y a bira Minister, a laga riba su peticion, nan derecho riba overbrugging toelagecerca finansa di Aruba pa wordo inverti den renobacion di Bestuurskantoor.
E suma total di 5 minister cu tabata parlamentario cu derecho di overbrugging cu a worde laga pa gobierno, tabata riba 750.000 florin y su gabinete Mike Eman I y II a pone infasis grandi riba restauaracion di monumentonan.
Promer Minister Mike Eman su vision di rescate di e Centro di Gobernacion a haya un forma integral cu construccion di Cocolishi, Plaza Padu y restauracion y trabaonan di mantenciongrandi di edificionan institucional rondona den e circulo ey, edificio monumental Rekenkamer, Stadhuis, Censo, Edificio di Gabinete de Gobernador y edificio di Staten.
Eman su vision di renovacion di centro di ciudad a inspira sector priva tambe pa inverti den restauracion di monumentonan priva.
Gobiernonan di signatura di su partido semper a duna prioridad na restaura y mantene patrimonionan nacional y danki na esey a logra restauracion di edificionan monumental manera ta e Ecuryy Henriquez Complex caminda e impresionante Museo Arceologico y Monumentenbureau ta situa, Stadhuis y Censo (cas di Arends y Hotel Colombia), Watertorennan na Playa y San Nicolas, Edificio di Corte, Centro di GobernacionBestuurskantoor, Edificio di Rekenkamer antes Julianaschool, despues Biblioteca Nacional, edificio monumental Cosecha, eKalkoven, e Watertank, Vuurtoren, cas di Gobernador, Nicolaas Store, scolnan monumental manera unda Universidadt ta estableci, La Salle College, Dominicus College, Rosa College, Sint Antonius College, Abraham de Veerschool, Sint AugustinusCollege, Santa Therecita y mucho mas.
Un cantidad impresionante di edificionan monumental a kedarescata y restaura bao liderazgo di Mike Eman y awe su preocupacion ta pa salba e edificionan monumental Juliana School y Beatrix School.
Scolnan cu a carga nomber di nos Reina Juliana y Reina Beatrixy a hunga un papel grandi den educacion di Aruba. Lo ta di lamenta si laga e monumentonan aki sigui deteriora y bay perdiy pa e motivo aki lider di fraccion di AVP mr. Mike Eman, a inicia hunto cu prominentenan den historia di enseñansa naAruba, un lucha pa salba, rescata y restaura e monumentonanJulianaschool y Beatrixschool.


text:
Willemstad,– Kòrsou no tin sufisiente plaka pa kubri tur e gastunan ku nan mester awor aki pa mantené e ministerionan den funshon i tambe kubri e benefisio nan di asistensia sosial, asina e minister di finansa señor Javier Silvania a bisa.
Den e sentido aki, e mandatario a hasi un yamada na parlamento pa aprobá e lei tokante di rekorte salarial pa minister i parlamentario nan.
Ku esei e minister lo spera ku Hulanda lo prosedé un di nuebe kota pa ku e yudansa finansiero. Segun minister Silvania, Kòrsou lo mester ratifiká e akuerdonan ku Hulanda a sera ku gabinete Rhuggenaath mas lihé posibel. E apoyo finansiero di Hulanda ta di 75 mion florin pa awor aki. Parlamento no a ratifiká esaki i a pasa un moshon si pa bisa gobièrnu pa tene kuenta ku Raad van State i Raad van Advies. Segun e moshon, a duna aprobashon pa bai hasi tur lokual pa trese sen den kaha.


text: Oranjestad, 2 di pril 2021- Crisis Team ta desea di informa comunidad di Aruba cu durante e dianan aki di Pasco Grandi, si un persona ta sinti sintoma di COVID, e por yama telefonicamente pa bay haci un test. E number pa yama ta 2800101 y e orario cu por yama ta entre 8:00 a.m. cu 8:00 p.m. unicamente den e weekend di pasco grandi. E persona cu yama lo haya un codico cu e mester buta den su Aruba Health App of bay cu e codico aki na laboratorio di Dr. Horacio Oduber Hospital pa haci un COVID test. Durante e dianan aki di Pasco Grandi ta sumamente importante pa nos comunidad sigui cumpli cu e medidanan y reglanan pa preveni pa keda contagia cu e virus. Ta hopi importante pa asina cu bo sinti sintomanan di COVID pa no tarda pa bay haci test di COVID. Bo mester isola bo mes na cas y yama specialmente e number 2800101 durante e ora indica pa bo haya un codico pa bay haci un test. Mas trempan bo haci bo test, mas chens bo tin cu si bo tin COVID-19 corona virus, bo por evita di sigui plama esaki y tambe di bira hopi malo y yega hospital, door di cuminsa cuida bo mes mas trempan.


text:
Kralendijk – Nos hóbennan di Arte di Palabra Boneiru ta kla pa bai kompetí den e kompetensia literario Arte di Palabra na Aruba djárason binidero. Djaweps último e partisipantenan di Boneiru tabata den ‘spotlight’ i a hasi e último preparashonnan promé ku nan biaha pa Aruba. Boneiru lo kompetí den kategoria di poesia eksistente, poesia original, kuenta eksistente i kuenta original ku dies obra. Partisipantenan ta Ramso Coffie, Lygaira Pieters, Jeaniro Dorothea, Maria-Luisa Troncon, Juriella Josephia, Irlenska Martinus, Akeesha Cicilia i Radinka Alberto. Partisipantenan ta bou di guia teatral di Jonathan de Wind. Sekshon di Kultura, Arte i Literatura lo enkabesá e delegashon di Boneiru.
Diputado señora Nina den Heyer, representante di TCB señor Angelo Domacassé i direktor di Direktorado di Komunidat i Kuido señora Silvana Janga-Serfilia a dirigí nan mes na e partisipantenan. A gradisí nan pa nan partisipashon na e kompetensia, motivá nan pa saka lo máksimo di nan talento durante e kompetensia i a animá e partisipantenan pa bria i saka kara di Boneiru manera semper e delegashon di Boneiru a hasi den eksterior.
Djárason 28 di yüli 2021 atardi e kompetensia lo tuma lugá. Por sigui e kompetensia akí via e sistema di ‘live streaming’.
Riba potrèt e delegashon di Bonaire huntu ku Diputado señora Nina den Heyer, representante di TCB señor Angelo Domacassé i direktor di Direktorado Komunidat i Kuido señora Silvana Janga-Serfilia.
Arte di Palabra ta un kompetensia di deklamashon na papiamentu pa hóbennan den enseñansa avansá na Aruba, Boneiru i Kòrsou. Ta trata di un kompetensia anual i tin komo meta pa desaroyá talento literario hóben i literatura hubenil na papiamentu pa medio di deklamashon di poesia i kontamentu di kuenta. Den pasado Boneiru semper a regresá kas ku premio.


text:
ORANJESTAD, Aruba: Minister di Salud Publico, Cuido di Nos Grandinan y Deporte, Dr. Carlos “Alex” Schwengle a topa diabierna anochi cu e team campeon di Division Honor, esta Deportivo Nacional, na Marina Pirata Restaurant. Durante e anochi hungadonan, dirigente, representantenan di Directivanan di Lotto pa Deporte, ASU, COA, FFD y AVB a pasa un anochi ameno.
Mr. Di-Stefano Wernet di Fundacion Lotto pa Deporte a habri e anochi gradiciendo tur presente y a felicita e team pa nan logro despues di 10 aña, pa bay cas cu e titulo maximo den futbol. Minister Schwengle tabata contento y orguyoso di a mira con leu e team a yega.
President di AVB, Ing. Richard Dijkhoff a yama pabien na Deportivo Nacional y tabata contento di por a pasa un rato cu nan. President di Deportivo Nacional Silo Brete a ricibi for di Minister Schwengle un T-shirt cu informacion di ta e team ganado di e aña aki, tambe a entreg’e un cuadra di recuerdo. Richard Dijkhoff a entrega na Gerardo de Veer un cuadra di recuerdo unda el a saca potret cu Presidente di FIFA y Presidente di CONCACAF, durante nan ultimo bishita historico na Aruba. Gerardo de Veer ta un sostene fiel di Deportivo Nacional pero den su rol tambe na MetaCorp a patrocina hopi otro ekipo di futbol riba nos isla.
Minister Dr. Alex Schwengle a saca potret cu e team y tabata contento di e oportunidad di a sinta cu e team y celebra hunto cu nan e victoria den liga di division di honor.


text:
WILLEMSTAD/DEN HAAG – Atrobe presidente venezolano Nicolás Maduro a para tur kontakto i tráfiko ku Aruba, Boneiru i Kòrsou i a sera frontera. Kon esaki lo sigui e lunanan binidero?
Segun e régimen di Maduro ta smòkel ‘artíkulo stratégiko’ balioso i kuminda for di Venezuela pa e islanan. Djabièrnè Venezuela i Reino Hulandes ta tene un deliberashon kumbre tokante Maduro su desishon.
‘Ta un maniobra desesperá di Maduro pa e despistá’
“Ku Venezuela ta bòikòt e islanan no tin nodi di bini komo sorpresa”, asina Guido Rojer ku ta okupá si mes ku ekonomia internashonal i maneho di gobièrnu na Kòrsou ta bisa.
“Ku ta nèt nos islanan ta haña falta ta pas den Maduro su sistema, asina Freek van Beetz, ku tabata konsehero di e promé minister di Antia hulandes di ántes i ku a públiká un buki tokante esaki, ta bisa. “Mayoria di kos ta disparsé bai pais bisiña Colombia; e merkado riba e isla ta masha masha chikí mes. Awor e situashon na Venezuela ta asina berans ku Maduro ta hañ’é ta inventá algu nobo.”
‘Tráfiko bankario lo bira mas difísil’
Van Beetz: “E merkado di barku venesolano na Willemstad ku piská, bèrdura i fruta di Venezuela ta importante. Pasobra no ta konsumido so por kumpra merkansia, pero asina e merkansia ta yega pakus i toko. Pero hende no ta dependiente solamente di Venezuela. E islanan ta haña bèrdura i fruta di otro pais bisiña tambe, entre nan Colombia.”
“Anto tin e tráfiko di biahe for di Venezuela; basta tempu no tabatin masha hende ta hasi esaki mas. Tráfiko bankario lo bira mas difísil, ma e tabata difísil kaba. E kompania di aviashon lokal InselAir a hañ’é den problema espesialmente pasobra nunka no a paga teket kumprá na Venezuela. Tin un skarsedat enorme di divisa ei.”
‘‘E islanan masha tempu tabata probechá di e krísis ekonómiko na Venezuela. Pero kuantu tempu ainda?’
Te ku algun luna pasá hopi venezolano tabata bin kumpra dòler pa motibu di e valuta suak di Venezuela”, Rojer ta konta. “Esaki a bira ménos hopi tempu promé ku e bòikòt. Na mes momentu Kòrsou ta desaroyá bira un hub internashonal pa venezolano ku ke un reunifikashon di famia. Na aeropuerto Hato mi ta mira mas djèt privá i na sierto hotel aktualmente ta bini venesolano di Miami, ku ta buk seis kamber pa nan reunifikashon di famia.”
“Bon mirá masha tempu e islanan tabata probechá di e krísis ekonómiko na Venezuela, pero e pregunta ta: kon largu ainda? Ainda esaki ta difísil pa mira.”
‘Maduro no tin muchu di gana, e por solamente despistá’
Rojer ta ferwagt ‘mas disturbio diplomátiko di Maduro’. “Lo bo mira ku e minister hulandes di Asuntunan Eksterior lo hañ’é ta komentá mas fuerte. Tanten ta diplomasia silensioso ta usa.”
“Hulanda tin interes tambe, manera e kompania di zeta Shell ku ta aktivo na Venezuela i geopolítika. Pa e islanan mes ta konta: ki ora ku bini un pleitu ku Maduro ta deklará Maduro inkonfiabel i e ora ei ta hasi ménos negoshi.”
Van Beets na su turno ‘no ta mira kiko Maduro tin di gana, ku eksepshon di despistá’. Aktualmente Venezuela ta masha dependiente di kredit di Rusia i China. I mester paga nan bèk. Ta kompletamente inpronostikabel kiko ta bai sosodé e lunanan binidero. Diktadura den pèrtá semper tabata inpronostikabel.”
Bou di mando di su predesesor Hugo Chavez e tenshonnan a subi asina haltu, ku Den Haag tambe tabata prekupá pa esfuerso militar i provokashon di Venezuela. E pregunta ta si nos por spera un eskalashon asina atrobe.
‘Mi no ta kere Maduro ta dje loko ei pa intervení militarmente’
Van Beetsz no ta mira esaki sosodé dje fásil ei: “Na 2005 tabatin palabranan menasante for di Venezuela. A kontestá esakinan ku un ehersisio militar na gran eskala, kaminda Hulanda a mustra ku e islanan por konta ku sosten di aliado. Mi no ta ferwagt intervenshon militar. Mi no ta kere Maduro ta dje loko ei pa kuminsá un akshon asina kontra e islanan, pasobra e no por gana nada ku esaki.”
“Ademas tin dos base militar merikano na Kòrsou i Aruba”, Rojer ta agregá. Naturalmente mi ta tene un tiki kuenta ku tenshon asina. Pero rashonalmente, lo no yega asina leu.


text:
DEN HAAG/Hulanda – E miembronan di parlamentu hulandes, Bram van Ojik (GroenLinks) i Wassila Hachchi (D66) a hasi pregunta na minister Ronald Plassterk tokante kimamentu di ‘zwavelijzer’ na refineria Isla. Asina Stichting Schoon Milieu Op Curaçao (SMOC) a duna di konosé.
Dia 31 di yanüari último e stashon di midimentu na Kas Chikitu a registrá un emishon hopi haltu di ‘zwaveldioxide’ (SO2) den nos airu di kasi 1700 mikrogram pa meter kúbiko
Segun gerente di medio ambiente i seguridat di refineria Isla, Henny Cornelia, e emishon haltu di ‘zwaveldioxide’ a keda okashoná dor di un kandela ku a surgi siman pasá n’e sitio kaminda refineria Isla ta depositá su desperdisionan.
“E kandela a kuminsá den un mondi entre Nijlweg i refineria i a pega un par di barí ku ‘zwavelijzer’ den dje na kandela”. Banda di e barínan ku ‘zwavelijzer’ tabatin tambe suafel den tera ku a kima i bai den airu. Esaki a okashoná u pik no usual den e emishon di ‘zwaveldioxide’.
E miembronan di ‘Tweede Kamer’ ta haña ku refineria Isla ta malu pa medio ambiente i komo tal mester sera esaki mas pronto posibel. Van Ojik i Hachchi ke sa si Plasterk ta dispuesto pa laga hasi un investigashon riba e lokual a pasa na Kòrsou.
Bron: Notisia360 (7 februari 2014)


text:
KRALENDIJK – Lider di frakshon di MPB Elvis Tjin Asjoe ta haña ku Boneiru tin hopi potensial turístiko. E produkto turístiko ta hopi mas amplio ku mayoria di hende ta kere. E ta bisa esaki despues di a hasi un kaminata djadumingu huntu ku Grupo Chantiwawa den e region di Saliña di Tam. Den e grupo tabata presente tambe dos dama klave den e área di protekshon di naturalesa marino, den persona di Kalli de Meyer i Sabine Engel.
Chantiwawa tabata ke pa e partisipantenan mira ki tesoro Boneiru tin skondí den su naturalesa riba tera, loke bon presentá na turista ta un produkto interesante i atraktivo.
Tjin Asjoe, kende tabata te ku fin di aña tabata diputado enkargá ku turismo, a keda impreshoná pa loke el a mira i tende durante e kaminata aki. “Tabata algu úniko. Mi no tabata konsiente ku nos isla tin lugá bunita asina. Na mi opinion, na promé lugá nos mes hendenan, ku konosé e isla aki mihó ku kualké otro hende, mester probechá di e oportunidat pa organisá asina yamá ‘hiking-tours’ den e áreanan ku Chantiwawa ta eksplorá tur djadumingu.”
Di akuerdo ku e konsehal, Boneiru ta mundialmente konosí pa su bida bou di laman. Míles di sambuyadó ta bishitá e isla tur aña pa disfrutá dje tesoro aki bou di laman. “Pero Boneiru tin muchu mas ku esei, manera mi mes a mira durante e kaminata ku Chantiwawa. Inkreiblemente bunita. Esei mi por sigurá despues di djadumingu.”
Tjin Asjoe ke stimulá nos mes hendenan pa probechá dje oportunidatnan úniko aki. Di su parti e ke duna tur aporte pa inisiativanan pa stimulá partisipashon di e boneriano den tipo di aktividatnan asina. Boneiru mester amplia i diversifiká su produkto turístiko.


text:
SETAR durante e luna di oktober a bin cu e campaña di Like & Share p’asina aki crea conscientisacion di cancer na pecho. SETAR ta contento di por a yega su meta cu e campaña y asina aki haci un donacion na Mary Joan Foundation, Stichting BOB y Koningin Wilhelmina Kankerfonds Aruba.
Dialuna SETAR a haci entrega di AWG 1000 na cada representante di e tres fundacionnan. Cu e donacion aki SETAR kier sigui crea speransa y aporta na cada fundacion pa nan por sigui cu e bon trabou di conscientisa nos comunidad riba e topico di cancer na pecho y sigui yuda y sostene esnan afecta pa e malesa aki.


text:
Desde final di aña 2018 Sociaal Crisis Plan a wordo oficialmente implementa como e programa a corto plaso cu lo keda encarga pa mehora y defini e sistema di proteccion di mucha y hoben aki na Aruba. Sociaal Crisis Plan ta traha intersectoral cu instancianan den sector Social, Husticia, Enseñansa, y Salubridad. Un total di 20 instancia ta forma parti di e programa di Sociaal Crisis Plan. Local cu ta cay bou di auspicio di Sociaal Crisis Plan ta tur e proyectonan, un total di 31, di e instancianan cu ta forma parti di e programa. Cada un proyecto tin un obhetiva basa ariba e tres “spoor” di SCP cu ta; (1) ayudo preventivo, (2) ayudo curativo, (3) ayudo represivo, (4) ayudo na gruponan special. Den su totalidad tur e proyectonan activo ta yega na un solo meta cu ta pa mehora e bienestar y siguridad di cada mucha y hoben aki na Aruba cu un bon sistema di proteccion nacional.
E vision di Sociaal Crisis Plan ta pa sigui desaroya den un Plan Social Nacional Aruba (2021-2031). E base di e Plan Social Nacional ta keda e 7 “inspire strategies” internacional di Unicef. Caminda ta boga pa sigui traha den e cuadro multi-sectoral den un angulo mas holistico y integral. Ta keda enfoca ariba trahamento hunto entre departamentonan pa asina yega na un solucion di e problematica na un forma mas efectivo y eficiente. E meta principal di e Plan Social nacional ta pa soluciona structuralmente y eficientemente e problematica di violencia contra nos muchanan y hoben aki na Aruba.


text:
KRALENDIJK – Boneiru entretantu a suavisá e medidanan kontra e vírùs corona. Barnan por habri atrobe. Pero e trahadónan di sèks na e kas di plaser Pachi’s Place no ta gana nada ku esaki. Ainda nan no ta pèrmití di traha. I nan no por bai Colombia bèk tampoko.
Segun Aries Felix, e eksplotadó di Pachi’s Place, Colombia ta ninga di habri nan espasio aéreo pa e muhénan. No opstante e yudansa di konsulado kolombiano. “Gobièrnu boneriano a hasi nan mihó esfuerso pa manda e damanan bèk pero Colombia ta ninga di laga nan drenta”, Felix ta bisa
E situashon ta trese e kas di plaser den problema finansiero grandi. P’esaki e doño a bati alarma for di aprel. Komo sosten di emergensia Pachi’s Place a risibí 4500 dòler pa tres luna. Segun Felix henter e suma ta kaba na awa i elektrisidat. Ta kosta nos 35.000 dòler pa luna pa tene Pachi’s Place operashonal. Nos ta den problema finansiero grandi.
E bar so por habri
Ku e suavisashon di e medidanan kontra e vírùs di corona tabata parse manera bèrdaderamente a haña un solushon pasobra nightclub na Boneiru por a habri atrobe. Pa motibu di e distansha obligatorio di 1,5 meter e trahadónan di sèks no por hasi nan trabou den e kas di plaser.
No tin deliberashon
Felix no ta di akuerdo ku esaki i ta nenga di habri su bar. Esaki el a splika gezaghèber siman pasá den un reunion. E doño di e kas di plaser ta desapuntá ku ta tuma desishon – ku tin influensha riba Pachi’s Place – sin deliberá kuné promé.
“Mi tin 29 aña ta hasi e trabou aki kaba. No por t’asina ku Gezaghèber i su konseheronan ta tuma desishon sin deliberá ku mi promé? Ta midi ku dos midí. Snèk i nightclub si por habri. Pero nos nò. Ku esaki gezaghèber ta krea un bòm”, segun Felix.


text:
Gobierno di Aruba:
E SIMAN AKI TA ULTIMO SIMAN PA ‘PUBLIC TENDERING’ REFINERIA
Premier Evelyn Wever-Croes ta optimista pa cu e interes pa e refineria. Aparentemente tin varios compania renombra den e area di petroleo a entrega un oferta pa opera e refineria.
Dia 8 di juni Gobierno a publica un anuncio publico pa tur esnan cu por tin interes den opera e refineria di Aruba, expresa nan interes. E procedura aki ta wordo referi na dje como “Request Expression of Interest REOI 1”.
Banda di esey a haci un invitacion publico tambe pa tur esnan cu kier desaroya un otro actividad riba e tereno di e refineria, den un asina yama “Request Expression of Interest REOI 2”. Y pa esaki tambe tin hopi interes.
Kico e interes ta exactamente lo por wordo divulga despues di diabierna.
Tur interesado a haya 6 siman pa expresa nan interes. E periodo di 6 siman ta vence diabierna dia 17 di juli.
Gobierno di Aruba ta hopi optimista cu e desaroyonan aki, cu lo genera desaroyo economico den nos pais y crea cupo di empleo asina necesario den nos pais.


text:
ORANJESAD, Aruba: Na Centro di Bario Ayo MetaCorp a topa cu e team di baseball Grasshoppers. Den un ambiente ameno representantenan di MetaCorp a batisa e uniformnan nobo di Grasshoppers. E aña aki MetaCorp a sponsor e uniformnan di 5 categoria di e team di Grasshoppers, kendenan a keda contento di a ricibi e sosten aki.
E atardi aki tanto e representantenan di MetaCorp como e team, famia y fanaticada a yega hunto pe bautismo. E aña aki a haci esaki den un forma diferente, unda cu a haci uzo di blaas y confeti. Den cada categoria muchanan tabata kibra e blaas, mientras cu un representante tabata wanta esaki. Tur hende tabata contento cual celebracion tabata tremendo.
MetaCorp a sponsor e teamnan di 5-6 aña cu ta Grasshoppers Cinemas, 7-8 aña Grasshoppers Malta Balashi, 9-10 aña Grasshoppers EcoTech, 11-12 aña Grasshoppers Atco y 13-14 aña Grasshoppers Atco Concrete. CEO di MetaCorp, Eddie de Veer, a duna di conoce cu nan tabata orguyoso di a forma parti di e bautismo. Grasshoppers a acerca MetaCorp pa sponsor 1 uniform, pero door cu na aña 2020 nan lo ta celebrando 100 aña di existencia, a dicidi cu esaki tabata un bon oportunidad pa sponsor no 1 pero tur 5 team.
E subsidiarionan di MetaCorp ta sponsor teamnan di diferente deporte manera futbol, basketball, volleyball, baseball. Tur esaki ta depende di e situacion y circunstancia. Ta haci un evaluacion na esunnan cu tin e necesidad, pero e plan ta pa contribui mas cu muchanan. Esaki ta bin pa motibo cu mester percura pe muchanan no ta riba caya.


text:
ORANJESTAD – Dialuna atardi Gobierno a reuni cu sindicatonan caminda pa duna nan, entre otro, un presentacion di e situacion financiero di Pais Aruba y brinda informacion di e Sosten Financiero cu Gobierno ta duna pa surpasa e crisis economico y financiero causa pa e crisis di COVID19.
Minister Maduro a splica cu e cifranan aki ta e base y e realidad den cual e decisionnan ta wordo tuma na bienestar di Aruba y su hendenan.
Entrada di Gobierno ta cay cada luna mas atras. A premira cu Gobierno lo perde 50% na entrada e aña aki, pero realidad ta mustra nos cu ya na mei 2020 cana nos a bay mas atras cu 50% na entrada. Prima di AZV y SVB tambe ta cay atras y ya caba na e momentonan aki SVB ta usando 11 miyon di nan reserva di 3 luna cu tin cu sigura cu nos Grandinan tin entrada.
E mandatario a subraya cu esakinan ta e cifranan real di Pais Aruba, pues no ta trata di cifra manipula, sino e simpel realidad a base di cual decisionnan mester wordo tuma pa nos Pais no bay perdi.
Na final Minister Xiomara Maduro a duna un relato tambe di e sosten financiero brinda pa Gobierno a base di entega di salario di, entre otro, e empleado publico. Di e manera aki e sindicatonan por ta bon informa di e realidad financiero den cual Gobierno di Aruba y su persona como Minister di Finansa mester tuma decision pa Aruba por surpasa e crisis di COVID19.


text:
pasadia pa mucha
- deskripshon: Un pasadia ta un kas kaminda ta organisá diferente aktividat i guia pa bishitantenan ku tin un ke otro desabilidat físiko òf mental. Asina nan ta siña kon anda ku nan hèndikèp mas mihó posibel di moda ku nan por biba na kas sin hopi yudansa èkstra.E ta tambe un lugá pa hende desabilitá sali bai i pa e mantené kontakto ku otro hende. E ta ofresé kos di hasi útil. Tin pasadia pa mucha i hóben (mayoria bia esaki yama pasadia pa mucha) i tin pasadia pa adulto desabilitá.
- hulandes: orthopedagogisch dagcentrum
Tradukshon di Yandex. Kisas no ta presis.
-
en: past by the little girl
-
nl: in het verleden door het kleine meisje
-
es: pasado por la niña
-
pt: passado da menina
-
de: Vergangenheit durch das kleine Mädchen
informashon
-
aprobá
-
standarisá
-
views: 199
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
pasadia pa mucha
Tradukshon Majstro
anterior/siguiente/buska
Vota
agregá pa: Marta Dijkhoff (mas o ménos 8 aña pasá)
pro: 0
kontra: 0
lingwístiko
-
tipo di palabra: sustantivo
-
kontabel
-
spesífiko
palabra mas resien
palabra mas mirá


text:
Tapa di Oro, Kuné mi ta Gana! 2017
Tapa di Oro, Kuné mi ta Gana! 2017
Amigunan di Prensa,
Selebrando 5 aña di e kampaña Amstel “Tapa di Oro, Kuné mi ta Gana”, Amstel ta regalá mas ku
150,000.00 florin na premio durante e edishon di 2017.
Kuminsando for di 13 di Juli 2017 i pa un periodo di 6 luna abo komo konsumidó di e serbes
Amstel tin chèns di haña e siguiente premionan bou di e Tapa di Oro di e bòter di serbes di
Amstel:
Premionan nobo pa e temporada di 2017:
Premio nobo 1 :
Registrá i haña chèns di gana premionan sumamente atraktivo. Den
transkurso di e kampaña nos lo tin un di dos rueda di prensa pa papia mas
tokante di e tapa aki.
Entregá tapa na ofisina di Garage Cordia na Kaya Jacob Posner 39 den Zeelandia i registrá
partisipashon.
Premio nobo 2 :
Gana Naf 25,- òf Naf 50,- cash
Entregá tapa na e establesimentu ku bo ta òf na ofisina di Garage Cordia i haña
25 florin òf 50 florin kèsh mesora.
Premio nobo 3:
Registrá i haña chens di gana un Toyota Hilux 2017
Entregá tapa na ofisina di Garage Cordia i registrá partisipashon.
Banda di e premio nobo nan aki tambe lo tin e premionan ku ja ta un kustumber pa e kampaña
di Amstel den 2017:
Gana 1 wega di domino outentiko di Amstel.
Entregá tapa na ofisina di Garage Cordia i reklamá premio mesora.
Jena un formulario ku 12 tapa ku e logo “GC” i gana hopi premio atraktivo.
Entregá formulario na ofisina di Garage Cordia i gana hopi premio atraktivo di Garage Cordia
mes.
1 Serbes Amstel grátis.
Entregá tapa na e establesimentu ku bo ta òf na ofisina di Garage Cordia i haña un bòter di
Amstel grátis mesora.
1 bale di Naf. 100 pa por kumpra na e Supermerkadonan partisipante.
Entregá tapa na ofisina di Garage Cordia i haña un bale na balor di Naf. 100,00 pa por
kumpra na supermerkadonan partisipante.
Purba bo suerte di nobo, pero responsablemente.
Garage Cordia Curaçao representante ofisial di e marka Toyota ta orgulloso di por ta e partner
prinsipal den e kampaña di Amstel “Tapa di Oro, kuné semper mi ta Gana” 2017. Ku e tapa di
“Toyota” abo por ta un felis ganado di un TOYOTA HILUX 2017 nobo nobo.
Ja pa 5 aña kaba bo tin un motibu di eksigí bo tapa di Oro paso sigur sigur Kuné bo ta Gana.
Kampaña ta valido na tur establesimentu partisipante i si pa un of otro motibu no por entregá e
tapa na bo establesementu preferí por fabor di trese esaki na ofisina di Garage Cordia na Kaya
Jacob Posner 39 den Zeelandia.
Sigi medionan di komunikashon pa reglanan di kampaña i tambe desaroyo di diferente
premionan ku lo wòrdu anunsia.
Bebe Amstel Premium Lager bon Friu i pidi pa bo “Tapa di Oro” paso “Kuné semper abo ta
gana”. Korda Semper Bebe Responsabel
Distribier N.V Bebe responsabel


text:
Ekipo Tricolor cu tin e historia di mas exitoso den futbol local, sigur desde 2008 tambe ta e ekipo cu mas exito ultimo 10 anja. Cinco titulo Campeonil y dos final perdi. E Campeonato aki a opta pa pone e Maestro di tur Maestro na Timon, esta Joseph “Joy” Rosa. RCA a hiba un preparashon fisico di bon caliber bou guia di e experto local Andy Gomes. RCA ta conta cu un staff completo cu di Masahista Icho Matos te Lider ekipo Danny Kelly tin masha experencia. Directiva a prepara pa e promer wega cu articulonan special pa anima. Directiva ta invita un y tur especialmente fanaticada di RCA pa ban yena stadion Guillermo Prospero Trinidad diabierna awo pa 8or di anochi. Bo entrada ta bandi panord pega cu e Gym. Na e prome 50 fanatico cu paga nan entrada lo tin un regaldo. Korda cu e plaka di entrada di e porta Tricolor ta pa bo ekipo preferi. #RCApaBida
Club
RCA ta cla pa enfrenta Caiquetio
More in Club
-
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
-
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
-
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
-
Dames RCA cla pa Play-Off
E damesnan tricolor, mescos cu Divishon di Honor, a bolbe clasifica pa play-off di...


text:
E pandemia di COVID-19 a trece hopi reto pa Aruba, di cual entre otro e crisis social economico. Ya pa algun tempo un comision den e cadena di stranheria for di ministerio di labor y di husticia a bin hunto y a traha riba recomendacionnan den cuadro pa cuida e orden publico, salvaguardia e bienestar en general, e proteccion di nos economia y e mercado laboral local. Conseho di Minister y tambe Staten a haya un presentacion di dicho recomendacionnan y a tuma finalmente desicionnan respecto un maneho di admision mas restringi relaciona cu e crisis Covid19.
Personanan cu tin preferencia riba mercado laboral
A defini cual ta e personanan cu tin preferencia riba e mercado laboral pa loke ta trata e cuponan di trabou disponibel. Esakinan ta e grupo meta pa cual gobierno lo sigui haci tur esfuerso pa mantene of crea cuponan di trabou nobo pa nan, en caso esaki no a keda existente mas a consecuencia di e situacion economico den e sector particular
- Tur persona cu ta ser considera Arubiano
- Tur persona cu ta ser considera como Arubiano “nobo” dor cu nan a por ehempel naturalisa
- Tur persona cu tin admision segun ley na Aruba, por ehempel dor di nan tipo di trabou , nan nacionalidad of nan estado civil
- Tur persona cu tin un firma liber
- Hulandesnan en general
- Expat Arubiano cu kier regresa pa contribui na Aruba su economia
Resumen di e cambionan den e maneho di admision – introduci como medida temporal relaciona cu e situacion di e mercado laboral ocasiona dor di COVID 19 ta:
- A introduci un STOP riba promer peticion pa trahadornan
Te cu pronto aviso peticionnan di prome permiso laboral lo NO wordo otorga, cu excepcion di esnan cu ta cay den e categoria di excepcionnan manera e migrante di conocemento (kennismigrant), key positions den sectornan defini, e inversionista y esnan cu lo traha den e promising sectors.
- Prolongacion di permiso limita
E mercado laboral a cambia di forma drastico cu ta resulta den un control mas estricto door di e autoridadnan concerni. Personanan cu tin menos di 5 permiso lo por haya un renovacion di nan permiso di trabou den caso cu e mercado laboral ta permiti y nan ta den poder di un documento positivo di DPL.
- Cambio di firma
- Cambio di firma (dunado di trabou) of funcion no lo ta posibel mas pa personanan cu tin menos cu 5 permiso, cu excepcion si e persona ta bay traha den un di e sectornan defini como prometedor.Promer permiso den exterior
E regla principal cu ta bisa cu tur persona stranhero cu aplica pa un prome permiso mester warda e respuesta riba nan peticion den exterior, ta keda aplicabel. E maneho di exoneracion di esaki a ser limita y a bira mas estricto. Cierto gruponan cu prome cu e pandemia tabata conta cu un flexibilisacion, awor mester tene na cuenta cu esaki a wordo limita. Esaki ta conta principalmente pa esnan cu ta bin pa stage y pa prome permiso laboral regular, hasta si tin un documento positivo di DPL.
- Stop riba promer peticion pa reunificacion familiar
Mirando e cambionan riba mercado laboral unda gran parti di nos forsa laboral a perde nan entrada parcialmente of a perde trabou pa via di e crisis socioeconomico cu a surgi door di e pandemia. Di cual un gran parti ta personanan cu tin un permiso laboral. Pa e motibo aki tambe permisonan di reunificacion familiar, lo no wordo otorga mas te cu proximo aviso, cu excepcion si e garante ta cay bou di e categorianan di articulo 1, 3, 7 A y esnan cu ta cay bou di articulo 7 y ta wordo considera como di importancia vital.
- A hisa e norma di inversion pa obtene un permiso como actionista – inversionista
Un cambio mas cu a surgi ta e normativa pa e capital di un inversionista cu a bira Afl. 250.000,- pa loke ta trata e capital cu un inversionista. E cambio aki ta alinea cu e maneho nobo di gobierno pa inversionistanan.
- Sectornan prometedor
Pa logra un diversificacion di e economia, a defini gruponan di migrante cu si lo por sigui pidi permiso en caso nan kier bin biba y of traha na Aruba. Entre otro a defini cu migrantenan di conocemento ta welkom na Aruba, tambe ta yama bon bini na Nomads y Start Ups kendenan ta emprendedornan cu ta traha remote pa mercadonan cu no ta Aruba, tambe inversionistanan innovativo den e sectornan prometedor (logistica, agricultura moderno etc) of sectronan existente ta welkom, relaciona cu e creacion di cuponan di trabou nobo cu ta sumamente necesario pa cubri e necesidad cu tin bou di e grupo defini como preferente riba e mercado laboral.
Pues a orienta y modela e maneho di admision pa asina por logra metanan social economico y garantisa e efectonan desea.
Pronto lo por haya e informacion aki disponibel riba e website y facebookpage di DIMAS riba e metanan di estadia nobo y nan rekisitonan.


text:
- Plan di negoshi di por lo menos e prome dos añanan di operacion;
- Prueba (uittreksel) di inscripcion den Camara di Comercio;
- Permiso di establece un negoshi na Aruba ( Verstigingsvergunning;
- Acta di establecimento (Oprichtingsakte).
Permiso pa run un aerolinea comercial estableci na Aruba
Descripcion
E permiso aki ta permiti un areolinea di exterior pa opera vuelo comercial pa y for di Aruba pa transporta pasahero, maleta, bestia, carga y post. Ta otorga e permiso na un compania of subcompania.
Unda pa pidi'e? / Mas informacion na
Gobernador - p/a Departamento di Aviacion Civil.
Kico mi tin di hiba cu mi?
Cuanto e ta costa?
Cuanto tempo ta dura pa hay'e?
Tres luna


text:
ORANJESTAD – Departamento di Obra Publico ta informa pueblo di Aruba en general y specialmente nos automobilistanan, cu Dialuna 23 di Maart proximo lo cuminsa cu trabounan di reconstruccion di trayecto Sabana Grandi pa Macuarima entre Sabana Grandi 29 y Papilon 15.
E caminda lo ta cera di 8’or di mainta te cu 6’or di atardi. Rutanan alternativo lo ta indica cu baricadanan, verkeershekken, tekstwagen y borchinan di aviso. E trabounan tin un duracion di 5 dia.
Ta pidi tur automobilista, negoshinan y otro usuarionan pa tene cuenta cu e inconveniencia nan cu lo por surgi pa cual nos ta pidi nos disculpa.


text:
- Mester trece cu bo un identificacion valido (paspoort, cedula of rijbewijs) pa haci peticion pa un extracto of pa ricibi e extracto;
- Si ta haci peticion pa un extracto pa otro persona, mester tin autorisacion (machiging) por escrito di e persona. Tambe mester trece un copia di prueba di identificacion valido di e persona concerni.
Extracto di registro di nacemento
Descripcion
Esaki ta un prueba cu e ciudadano concerni ta inscribi den e registro di nacemento di Censo, cu otro palabra cu e ta naci na Aruba riba un fecha y tempo determina y di cua e nacemento ta inscribi na Censo. Ta uza e extracto di e registro di nacemento pa:
- peticion di matrimonio;
- divorcio;
- emigracion (ora ta bay inscribi na otro pais);
- ora di pidi studiefinanciering.
Unda pa pidi'e? / Mas informacion na
Klik aki pa traha un cita afspraak maken. Scoge Documenten en Inlichtingen/Aanvragen – Uittreksels/Aktes/Verklaringen. E ora ey bo ta haya un cita na oficina principal di Censo/ Registro Civil na Schoolstraat 2. Bo ta haya e extracto mesora despues di haci e pago.
Kico mi tin di hiba cu mi?
Cuanto e ta costa?
- Un extracto di e registro di nacemento ta costa Awg. 15.-;
- Tin cu paga pa e extracto cu placa efectivo (cash) of cu un debit-card. No ta acepta otro forma di pago.
Cuanto tempo ta dura pa hay'e?
Pa haya e documento ta dura 1 siman. Mester tuma un number prome. Pa paga na e cahera si no mester di busca number.


text:
Sasaki – Diahuebs mainta polis ta ariba Sasaki pa un auto cu a bolter. Na prome instante polisnan mester a busca unda e la pasa, paso tawata papia di Ex House of Cheng.
Ambulance tambe ya tawata na caminda.
Polis bayendo direccion luznan di trafico di Palm Beach, ta topa cu un Taxi parti pariba di caminda. E auto a ranca un palo di luz y segun polis lo a bolter varios biaha.
Chauffeur di e taxi a resulta levemente herida, asina mes mirando cu tawata trata di algo basta serio a opta pa bay hospitaal cu ne pa mas chekeo.
Elmar tambe a wordo avisa, mirando cu uj palo di luz completo a wordo ranca.


text:
ORANJESTAD – Tur aña ariba 16 di september Nacionnan Uni (UN) y mundo henter ta observa dia mundial di ozon (World Ozone Day). Desde 1987 a propone cu riba e dia aki ta celebra y ta pone atencion riba e tema di capa solar y di preservacion di e capa di ozon. E fecha 16 di september ta e dia cu a firma e protocol na Montreal cu ta trata e substancianan cu ta afecta y por caba cu e capa di ozon. P’esey tambe ta yama e documento ‘Montreal protocol’.
Directie Natuur en Milieu (DNM) ta e instancia gubernamental cu tin e tarea di conscientisa tur riba e temanan relaciona cu naturalesa y medio ambiente, ademas di nan tarea di formula maneho. DNM kier trece dilanti cu e capa di ozon tin un rol importante pa proteha salud di hende, e medio ambiente y diferente ecosistema.
Tambe nos kier informa con e Montreal protocol a bira un exito y con esaki tambe por sirbi como ehempel pa otro convenio bini na vigor. Si tin determinacion di parti esnan envolvi pa yega na un meta desea y necesario, esaki ta posibel pa trece cambionan real.
Kico ta e capa di ozon?
Na Ingles ta yam’e ‘ozone layer’. E ta un capa di gas fragil cu ta proteha e mundo door di absorba mayoria di radiacion ultravioleta for di solo cu ta dañino. E capa aki ta yuda preserva bida riba nos planeta.
Kico a yuda e capa di ozon?
- E iniciativanan di e Montreal protocol, su amiendanan y e avancenan tawata exitoso pa introduci medidanan cu ta yuda controla uzo di productonan dañino, e asina yama Ozone-Depleting Substances (ODS’s) cu ta caba cu e capa solar, asina a yuda proteha esaki. ODS’s ta tipo di gasnan cu ta bini di actividadnan humano manera industria cu awor ta controla pa tur e partido cu ta forma parti di e Montreal protocol. E obhetivo final ta pa elimina e productonan cu ta contene ODS y desaroya conocementonan cientifico y informacion tecnologico pa cu esaki.
Cua ta e temanan pa tene cuenta cune rond di e topico di e capa di ozon?
Temanan manera e capa di e ozon (ozone layer) ta: cambio di clima, daño na e capa solar, promocion di e productonan cu ta ozone friendly, e rayonan ultravioleta, e ondanan cayente cu tin di haber cu e gasnan den atmosfera, Montreal protocol, Kigali amendment.
E aña aki relaciona cu e Dia Mundial di Ozon, Nacionnan Uni kier pa celebra e exito di e esfuerso global di e Montreal protocol, pa e union y determinacion di e paisnan cu a firma e protocol aki. P’esey mes paisnan mester coopera y sostene e Kigali Amendment na e Montreal protocol cual a drenta na vigor desde 1 di januari 2019. Esaki ta encera pa eradica y stop cu ‘hydroflourocarbons’ (HFC’s) cual ta e gasnan potente cu ta contribui na cambio di clima. E amienda aki por yuda evita cu temperatura global lo subi te cu 0.4 grado C pa final di e siglo. Tambe door di combina e accionnan, elimina mas gas HFC y cambia pa e productonan cu ta spaar energia, p.e den e industria cu ta traha e productonan pa fria (cooling industry), manera airco y frishider, nos por logra mas beneficio pa e clima y proteccion pa e ozon.
Informacionan y recomendacionnan adicional pa tene cuenta cune tocante e capa di ozon.
Departamento meteorologico ta e instancia cu ta duna indicacion tocante e rayonan ultravioleta cu ta midi rond mundo. Asina hende por sa ki grado ta safe y con largo por keda pafor sin cu esaki ta afecta e cuero na un forma peligroso. Esaki ta significa cu si bo ta expone bo cuero demasiado na solo bo ta hisa e posibilidad di desaroya cancer di cuero. P’esey ta bon pa tuma precaucion por ehempel bisti un sombre pa cubri e cara y pañanan color cla cu ta cubri gran parti di bo curpa. Tambe ta recomenda uza productonan anti-solar cu ta proteha e cuero pero uzando uno cu no ta contene e kimico oxybenzone. Pa locual ta trata e productonan di aerosol (di fliet), check bon si nan no ta contene gasnan HFC of otro kimico dañino pa nos medio ambiente. Sea consciente con ta anda cu productonan manera airco y frishidair cu por ta contene gasnan HFC’s y con ta dispone di esakinan.
DNM ta comparti e pagina di United Nations Environment programme unda tin hopi mas informacion di e topico di ozon. E pagina ta https://ozone.unep.org


text:
Den mi funccion como representante di Aruba na UNion Europeo,
Mi a tuma nota di un articulo cu a keda publica día 19 di juli 2021 ariba e portal di un media local, 24 ora, cu e titular: “Edmond Paris di MEP ta scondiendo na Europa pa husticia di Aruba”.
Permiti’mi clarifica un ke otro. E ta di lamenta cu akinan ta trata di un intento di difámacion.
Desde principio di aña 2018 ami ta representado Aruba den Reino Hulandes, den e funcion di ‘Representante di Aruba na Union Europeo’ y mi ta bibando na Den Haag, Hulanda.
Den e rol aki cu ami a ser apunta p’e, e no lo ta posibel pa ami “sconde” pa husticia di Aruba na Hulanda.
Tambe, e media local ta indica den su articulo cu e lider di MEP lo por a informa’mi pa keda Hulanda pa no mester atende cu husticia na Aruba.
Manera cu e media local aki mes a indica den e articulo siguiente cu a sali ayera, 20 di juli 2021, lider di MEP, Señora Evelyn Wever-Croes, a instrui’mi hustamente pa ami keda Hulanda den e periodo di campaña pasobra cu Pais Aruba mester di un representante permanente den Rijksministerraad (“RMR”) na Den Haag.
En particular, pa ariba dia 18 di juni 2021 pa e aprobacion di e di 6 tranche di liquiditeitssteun (prestamo) pa e suma di Afl 181 miyon pa Pais Aruba. Como tambe pa dia 9 di juli 2021 pa e reunion di e topico di geschillenregeling. E ta importante pa Aruba demonstra respet pa cu reunionnan di RMR y pa tin un representate eynan.
Kisas awe mas cu nunca Aruba mester demostra madurez politico y pone posibel interesnan personal un banda pa promove un bon relacion cu Hulanda. Gran parti di e recuperacion economico di pais Aruba ta depende di esaki.
Ami sigur a pone mi interesnan personal un banda, door di por ehempel no forma parti directo (na Aruba) di e campaña electoral na Aruba, pa ami por a keda representa Aruba na Hulanda y na Bruselas.
Mi decision pa ta ausente durante e campaña 2021 pa Parlamento di Aruba, cu consequencia cu mi lo riesga y bay considerablemente atras den voto, tabata un decision personal cu a nace for di e sentido di responsabilidad pa mi pais Aruba.
Ademas, desde april 2021 mi ta ocupa e funcion di ‘Minister Plenipotenciario’ na Hulanda y desde december 2020 mi ta e ‘Presidente di e Comite Ehecutivo’ di OCTA. E dos posicion nan aki mi no por wordo laga desatendi pa bay Aruba den temporada di e campaña 2021.
Eleccionnan pa Parlamento di Aruba no por tabata un motibo pa ami pidi 23 pais miembro di OCTA, Comicion Europeo y otro stakeholders na Europa, pa para cu tur trabow pasobra cu ami lo mester a bai Aruba algun luna pa core campaña politico.
Ta di lamenta cu ta purba di descredita mi persona usando un supuesto ‘buskeda’ pa parti di husticia di Aruba.
Den -ningun- momento ami lo por a hasi algo contra ley of “a beneficia mi negoshi”. Ta trata akinan nada mas di un caso huridico cu ami a entama contra di un banco local y esaki a tuma lugar hopi aña promer cu ami a drenta politica.
E decision di Corte ta publico. Lamentablemente e media local aki ta purba di saca esaki for di contexto y sin tin prueba pa hasi esaki.
Ta di lamenta tambe cu den e articulo di e media local aki, ta menciona mi yiunan, kendenan cu hopi alegria a bin Hulanda pa bishita mi persona, pa nos por pasa tempo familiar hunto, como cu p’ami ta imposibel pa bishitanan na Aruba pa un luna largo door di mi responsabilidadnan na Hulanda / Bruselas.
Manera cu mi ta promoviendo pa hopi aña caba y a ser trecí den varios ocasion durante e campaña 2021 cu a pasa, ta momento pa nos hiba un politica nobo, sin atakenan personal y menos ora cu no tin prueba pa esaki.
Mi ta hasi un apelacion na media local en general pa ta imparcial, informativo y pa contribui na comparti noticia politico di nivel.
Cordial saludos,
Edmond (Eddy) L. Paris, MA, MBA
Representative of the Aruban Government to the EU/
Deputy Minister Plenipotentiary of Aruba
Kabinet van de Gevolmachtigde Minister van Aruba
R.J. Schimmelpennincklaan 1 | 2517 JN Den Haag, NL


text:
ORANJESTAD – Diadomingo ultimo na Centro Deportivo Betico Croes na Santa Cruz a tuma luga e torneo di “pickleball”. E tabata un ocasion special ya cu 10 di october ta dia internacional di e deporte di “pickle ball”.
“Pickleball” ta un deporte cu ta combina elementonan estilo di “badminton” y di tennis. E ta un deporte cu a crece de e ultimo añanan. Na Aruba tin diez aña caba cu “Aruba Pickle Ball Federation” a wordo lanta.
Minister di Enseñansa y Deporte Sr. Endy Croes a wordo invita pa asisti y sera conoci cu e deporte di “pickleball”. “Awe riba un dia special ta un honor pa mi como Minister Enseñansa di Deporte pa por asisti na e competencianan di “pickleball” cu ta tumando luga, hopi agradabel un recepcion hopi bunita pa cu e organisacion y federacion cu ta organisa e weganan di awe y cu ta duna contenido na e dia internacional di “pickleball”, e mandatario a expresa.
Minister Endy Croes ta felicita e organisacion cu ta encarga cu e torneo, pabien na e deporte di “pickleball”, un deporte cu ta hayando hopi atencion riba e plataforma mundial y pabien na tur e atletanan di diferente edad cu ta tumando parti na e competencia aki. Di curason boso por conta cu Ministerio di Deporte.


text:
Tokante Fundashon Sonrisa
Ken nos ta?
Fundashon Sonrisa ta ofresé hende ku un malesa sikiátriko króniko:
- E chèns pa ku guia profeshonal biba riba nan mes. E ta ofresé de opshonnan ‘biba na eskala chikitu’ i biba riba bo mes ku guia’.
- Un gran variedat di aktividat den su sentro di aktividat.
E oferta di tratamentu ta konsistí di un kombinashon di fasilidatnan di bibienda, pasadia i un sentro di aktividat. Nos ta duna guia residensial na alrededor di 40 kliente i tin lugá pa 70 hende den nos sentro di aktividat.
Nos mishon
Sonrisa ta kontestá e deseo di hende ku un problema sikiátriko, pa mas independiente posibel, pero ku giua pa asina largu ku esaki ta nesesario, forma un propio bida. Na base di e guia di biba ta e vishon di kuido basá riba rekuperashon i kresementu. Esaki ta nifiká promoshon di e independensia, abilidat pa yuda su mes, posibilidat i kapasidatnan di e kliente. Den esaki ta tene kuenta ku e limitashonnan di e kliente. E papel di e guia ta pa duna sosten i guia ora esaki ta berdaderamente nesesario.
Kaminda ku ta posibel, Fundashon Sonrisa ta forma un stashon intermiediario riba kaminda pa independiensia mas grandi pa klientenan. Fundashon Sonrisa ta aspirá laga klientenan sigui pa fasilidatnan ku un karakter ménos protektor. Den práktika esaki no ta pa tur kliente posibel. Na e grupo akí Fundashon Sonrisa ta brinda sosten i guia mas o ménos permanente.
Nos vishon
Nos ta bai pa reintegrashon na midí, saliendo for di e deseo, interes i posibilidatnan di e pididó di yudansa, o sea e kliente. Den e guia nos ta pone enfoke riba e parti salú di e habitante i bishitantenan.
- Nos ta konsentrá riba e kapasidatnan di nos klientenan i ta yuda sigui desaroyá esakinan.
- Nos ta sostené personanan pa bira mas independiente i kombativo.
- Nos ta yuda hendenan pa oumentá nan outokonfiansa i pa hiba un bida digno di ser humano.
Kada kliente ta úniko e mester di un propio aserkamentu. P’esei trabou na midí ta importante. Kada habitante i bishitante ta haña un plan di guia na midí. Ta deliberá kontenido di e plan ku esun konerní, e guianan, i ku e dunadó di tratamentu. Den e plan di guia tin e metanan riba kual e habitante/bishitante ta bai traha. Ta trata metanan práktiko i konkreto, ku por realisá den pasonan chikitu.
Nos balornan núkleo
Nos balornan núkleo ta:
Kompromiso
Nos ta komprometé na klientenan, koleganan i komunidat. Saliendo for di un sintimentu di union i igualdat, nos ta kontribuí na e mishon di Fundashon Sonrisa.
Kapasidat
Nos ta kapasitá den nos profeshon. Kliente i koleganan sa kiko nan mag di spera di nos. I nos ta siña kontinuamente pa tene nos konosementu na nivel.
Konfiabilidat
Nos ta konfiabel. Palabra ta palabra. Nos ta hasi loke kliente i koleganan mag di spera di nos i ta duna hopi balor na un kultura seif.


text:
“Gabinete Wever-Croes ta trahando di comienso cu un programa hopi ambicioso riba e tereno di integridad”
Durante e reunion publico den Parlamento diahuebs ultimo, varios biaha e tema di corupcion a bin dilanti. E pregunta ta cu si den e pakete di condicionnan di Hulanda, si Hulanda a indica cu nan ta bay yuda tambe combati corupcion y fomenta integridad den e aparato gubernamental y Aruba en general.
Prome Minister Evelyn Wever-Croes a indica cu den e pakete aki no tin hopi atencion pa e tema di integridad y combatimento di corupcion mes. Loke si tin atencion ta e aspectonan di husticia pero ya, segun Prome Minister, e baca lo a hoga caba ora bo tin husticia cu mester bay investiga.
Prome Minister a enfatisa cu Gabinete Wever-Croes tin un programa hopi ambicioso riba e tereno di integridad y sigur ta kere den preveni prome cu lamenta y si e bay malo semper tin husticia cu por bin y cu por atende cu locual a bay robes. Loke mester haci, e Premier ta bisa, ta preveni pa e yega asina leu.
“Esaki ta e programa ambicioso di integridad cu nos tin y cu ta carga aprobacion di Hulanda. Por cierto nan ta yudando nos tambe cu ne. Sinembargo door di Covid el a tarda poco pero nos ta purbando pa cubri e restraso y nos ta actuando riba cada caso cu bin nos dilanti”, Prome Minister a duna di conoce.
Gabinete Wever-Croes desde e prome dia den gobernacion a topa cu hopi cos straño, cosnan, segun Prome Minister, di adelanta bo no sa si ta corupcion of erornan humano. Pero e importante ta pa atende cu nan y no hala cara laga nan para.
“Asina Gabinete Wever-Croes ta trahando desde e prome dia atendiendo cada caso cu bin. Nos ta atende cu nan mesora. Mi ta wordo notifica pa mi Ministernan y mi ta bisa nan haci nan investigacion sea nan mes of forensico y duna keho na Ministerio Publico. Y si nan ta tarda, mi mes ta yuda nan dunando e empuhe necesario pa e keho yega unda e mester yega. Mi ta kere p’esey no tin hopi atencion poni den e pakete aki riba e topico di corupcion pasobra asina Gabinete Wever-Croes ta trahando caba di comienso, cu un programa hopi ambicioso riba e tereno di integridad” Prome Minister Evelyn Wever-Croes a enfatisa.


text:
Detenshon den kaso di trafikashon i kontrabanda di hende
KRALENDIJK - Riba djaluna 30 di novèmber departamentu di PGO (Probleem Gerichte Opsporing) di Kuerpo Polisial Hulanda Karibense a hasi un entrada hudisial na un kas situá na Bulevar E.E.G. en konekshon ku trafikashon i eksplotashon di hende.
Aki a detené un dama di inisial D.R.G. di 64 aña di edat. Tambe a konfiská algun artíkulo. Investigashon den e kaso ta andando. Trafikashon di hende ta entre otro reklutá, transportá òf tuma i duna alohamentu na personanan, hasiendo uso di preshon. Víktimanan hopi bia ta den un posishon vulnerabel. Ta chantagiá, menasá, maltratá òf gaña nan. Di e forma ei ta mantené den un situashon di eksplotashon.
Kontrabanda di hende ta ofresementu di ayudo i transporte na personanan ku e meta pa di forma ilegal laga nan pasa frontera. Kontrabandistanan ta hasi uso di nesesidat di migrantenan.
Algun señal ku por indiká ku ta trata di trafikashon di hende:
E persona tin debe grandi;
E persona mester entregá un parti no rasonabel di su entrada;
E persona no ta haña asistensia médiko;
E persona tin tiki òf no tin kontakto mes ku otro hende;
E persona tin espasio pa move limitá;
E persona ta ser manehá, ekstorshoná òf menasá (eventualmente dor di miembronan di famia);
E persona tin dianan di trabou eksepshonalmente largu;
E persona tin señal di abusu físiko;
E persona no a regla un visa òf biahe e mes;
E persona tin un pasport falsu den su poder;
Biba ilegal na Boneiru;
E persona no tin su mes bibienda.
Bo ta sospechá ku den bo besindario tin di haber ku preshon òf eksplotashon? Por mèldu esaki via 717 8000, 715 8000 òf anónimo, via 717 7251.
Polis mester di bo yudansa pa buska i kombatí eksplotashon di hende.
Patruya riba baiskel reforsá
Den siman di 23 pa 27 di novèmber, a trein un grupo di 4 agente polisial pa bira ‘Certified Bikers’ (koredó di baiskel sertifiká). E treinen a konsistí di un parti práktiko i un parti teorétiko. Den e parti práktiko a trein e agentenan den diferente tipo di téknika kon pa aktua durante situashonnan urgente. Un patruya riba baiskel ta mas mobil i por drenta den akshon mas rápido den sierto situashon.
For di yanüari 2020 Kuerpo Polisial Hulanda Karibense tin dos instruktor di baiskel lokal sertifiká ku a haña nan treinen di Nationale Politie.
Resistensia durante detenshon
Riba djamars promé di desèmber a detené un mucha hòmber di 17 aña di inisial R.G.R.S di 17 aña en konekshon ku violashon di Lei di Tráfiko, pa no duna oido na òrdu di polis i pa resistensia durante di detenshon. E sospechoso tabata hòp su baiskel riba kaminda públiko i a neglishá òrdu di polis pa stòp ku esaki. E sospechoso a sigui hasi esaki i tabata stroba tráfiko i trese usuarionan den peliger. Ora polis a ordená e sospechoso pa baha for di e baiskel, ela nenga esaki i a ekspresá palabranan ofensivo. E ora ei a informé ku e ta detené. Ela bira agresivo i no a koperá ku su detenshon. A konfiská e baiskel.
Bo a mira algu sospechoso? Yama 717 8000 òf e liña di tep anónimo 717 7251.


text: Diadomingo atardi a drenta informe di cu tin un pelea y hasta un dama a bira malo na Dominicanessenstraat, mesora a dirigi tanto polis como ambulans na e sitio. Na yegada di e patruya a bin compronde cu ya caba e pelea lo a caba y cu aki ta trata di un problema cu lo a start na La Silla Bar & Restaurant unda e pelea a escala y e dama lo a bira malo. Na yegada di e ambulans a bin compronde cu e dama kende ta sufri di presion lo a bebe hopi alcohol y su presion a subi skyhigh te cu ela bira malo. Ambulans a atende e dama na e sitio mes. Polis a bay na e lugar pa haya mas informacion pero a haya sa cu esnan envolvi ya a bandona e sitio caba.


text:
ORANJESTAD – Dialuna mainta prome cu e huramentacion di Gabinete Wever-Croes II, Minister Maduro a haci traspaso di e cartera di Economia na sr. Geoffrey Wever. Tabata un reunion ameno den cual e mandatario a repasa e trabounan pendiente riba e tereno economico di nos Pais.
Den e 4 añanan cu a transcuri Minister Maduro a traha hopi di cerca cu Departamento Economico y tambe Departamento di Estadistica CBS pa haci varios trabou hopi importante pa Pais. Entre nan, a logra traha riba e Maneho Economico pa Pais Aruba, a delinea e 6 sectornan prometedor pa diversifica Aruba su economia, a traha riba e Plan Nacional pa implementa e 17 metanan mundial pa un desaroyo economico sostenibel pa Aruba, a actualisa e modelo macroeconomico MARUBA cu ta midi e impacto economico pa Aruba y a laga valida esaki pa IMF por medio di CARTAC. Via Nacionnan Uni a logra haya fondo di desaroyo economico pa por a institui e facultad di SISTEM na Universidad di Aruba. A amplia canasta basico cu 11 producto, a amplia e canasta cu productonan di higiena pa combati COVID19 y a introduci un aplicacion special ‘Control di Prijs’ pa apodera e consumidor. Den aña 2019 a logra absorba un parti di subida di prijs di gasoline y den aña 2020 a permiti e rebaho substancial den prijs di gasoline. Tambe a introduci e campaña ‘Cumpra Local’ pa yuda pusha comercio local. Sin lubida tur e cursonan cu a wordo duna pa e unidad di IDEA y Exprodesk di Departamento Economico pa capacita y empodera Aruba su entrepreneurs di chikito bay te grandi. Por menciona tambe e digitalisacion di permiso pa haci negoshi cu ta pone cu e proceso ta bay hopi mas liher y eficiente.
Hunto cu Departamento di Estadistica CBS tambe a haci trabounan importante pa Aruba. Entre otro, a logra actualisa e Cuentanan Nacional di Pais Aruba y tambe valida e cifranan pa IMF via CARTAC. Tambe a logra haci ‘Censo 2020’ exitosamente memey di un pandemia. Hunto cu e team di, entre otro, Departamento Economico y Departamento di Estadistica CBS a logra haci tur calculacion necesario pa enfrenta e crisis di COVID19 y realisa e sosten financiero necesario pa comercio por a surpasa e crisis. Banda di esaki na 2019 y 2020 hunto cu tur departamento y stakeholders a logra tambe evaluacion positivo pa Aruba door di IMF.
Minister Xiomara Maduro a brinda un splicacion tambe riba e otro departamentonan cu ta resorta bou e cartera di Economia manera Bureau Intelectuele Eigendom y Freezone Aruba y a traspasa e documentacion necesario pa asina Minister Wever por sigui cu e trabounan na bienestar di Aruba su economia. Minister Maduro ta gradici tur empleado di Departamento Economico, Departamento di Estadistica CBS, Bureau Intelectuele Eigendom y Freezone Aruba pa nan bon cooperacion y nan esfuerso di tur dia na bienestar di Aruba. Na colega Minister Wever, masha pabien y hopi exito cu e reto nobo.